Salim dan Boo

Ketika aku bekerja di Restoran Desaru dan Restoran Garuda aku tidak pernah merasa takut dengan Jabatan Imigresen atau polis sempadan United Kingdom.Aku ada visa pelajar dan kad penduduk Belgium. Semua pemilikan rasmi.Semenjak sampai ke Eropah dan kerajaan Belgium menerima aku sebagai suaka politik, maka aku “pencen” daripada membuat kerja bawah tanah.Dulu aku amat arif dalam hal tipu visa, buat cap ini, dan cap itu dan kerja-kerja sulit.Aku menjadi cekap dalam projek menyeludup barang.Aku juga arif menyeludup dan melintas sempadan dengan memakai pasport palsu.Pasport palsu aku kantoi di lapangan terbang Moscow.Ini mengubah perjalanan hidup aku.Di London aku pernah dengar bagaimana sesekali ada “rush” oleh Jabatan Imigresen di McDonalds Piccadilly, ramai “anak muda buruh haram” lari lintang pukang.Aku hanya mendengar surah ini tetapi tidak pernah melihat.Tapi aku pernah melihat kawan aku Ho, anak muda dari Ipoh yang bekerja sebagai pelayan sama seperti aku di Restoran Desaru ditangkap oleh Bobby.Nasib Ho ini kurang baik. Pada malam itu Mister Gan tuan punya Restoran Desaru meminta Ho mengalihkan kereta dari depan ke belakang restoran.Ho bergegas pergi. Entah macam mana dia salah jalan hingga melanggar trafik menyebabkannya ditahan Bobby.Ho tidak mempunyai lesen memandu. Kemudian bila diperiksa, visa lawatan pun sudah mati.Lalu Ho dihantar oleh Jabatan Imigresen ke lapangan terbang Heathrow untuk pulang ke Kuala Lumpur.Kawan aku Anthony Babington a.k.a Tony, anak muda berkulit hitam sering menggunakan Jabatan Imigresen untuk menakut-nakutkan kawan-kawannya dari Jamaica yang baru “lulus” masuk ke London atau kawan-kawan yang bekerja di McDonalds.Tony akan menelefon mereka dan berlagak sebagai pegawai Imigresen.Apabila kawannya gelabah maka dia akan terbarai ketawa.Si Tony ini pernah “mengenakan” aku.Dengan loghat Queen English dia menelefon aku.Aku termakan perangkap Tony sehingga aku merasakan betul-betul sedang disoal oleh pegawai Imigresen.Kemudian Tony ketawa. Celaka!Satu pagi Sabtu telefon aku berdering.Ketika itu aku tinggal di 427, Southwyck House, Coldhabour Lane di Brixton.Bangunan ini lebih popular dengan nama “Barrier Block”.Jalan Coldhabour Lane ini dinobatkan sebagai jalan paling bahaya di London kerana jalan ini kawasan jual beli ganja dan “hashish” dan pelbagai bentuk dadah.Deringan telefon ini mengejutkan aku.Dengan terkebil-kebil mata, aku mengangkat gagang telefon.“Good morning Mister Rais. I’m from the custom department of Heathrow Airport.” Suara dari sebelah sana.“Fuck you Tony. You woke me up. What the fuck do you want?” Aku yakin budak hitam Si Tony hendak melawak lagi.“Excuse me Mister Rais. I got your number from the BBC Malay section.” Suara di sebelah sana berbunyi tegas.Aku tergamam.“Oh.. sorry… Yes. How can I help you?” Suara aku menjadi lunak.“We need a Malay traslator. We have a case, a Malaysian guy. Police and immigration case. Will you be able to help us?”Celaka. Aku silap. Bukan Tony membuat lawak tapi pegawai kastam dari lapangan terbang Heathrow yang memerlukan penterjemah.Pegawai kastam ini mendapat nombor telefon aku dari BBC.Ini kerana aku pernah bekerja sebagai penterjemah dan pembaca berita di BBC London bahagian Melayu pada tahun 1989.“Mister Rais, please ask Information Counter when you arrived at Hearthrow. We will be waiting for you. Thank you.”Perbualan tamat. Aku membuat kopi untuk sarapan pagi.Selesai sarapan aku menapak ke stesen kereta api bawah tanah dari Brixton menuju Heathrow.Dalam kereta api aku membaca The Guardian yang aku beli tepi stesen.Perjalanan mengambil masa lebih daripada sejam.Sambil membaca aku terfikir apa sebenarnya sedang berlaku.Di Information Counter aku dibantu.Seorang Mat Saleh datang dan membawa aku masuk menuju ke pejabat kastam Heathrow Airport.“Mister Rais.. I’m Chadwick and this my colleague Robert.”Tuan Chadwick menghulur tangan dan memperkenalkan aku dengan rakan sejawatnya, Robert.“Rais is my father, call me Isham.”Aku ketawa sambil menerangkan di Malaysia nama pertama itu nama untuk panggilan.Nama kedua, nama keluarga.Ini agak berbeza dengan cara panggilan nama di Eropah.“Well Isham. Here we have a case. We caught two Malaysian arrived from Kuala Lumpur this morning. One of them with a luggage.“We suspected heroine… brown sugar in his shoes… we confiscated it… now in the lab… we need you to translate for him… You worked at the BBC did you?”“Yes… few years back.”Dari pejabat kastam aku dibawa oleh Chadwick ke bilik siasatan. Satu meja tiga kerusi.Satu lembaga besar berbungkus dengan plastik putih.Sama seperti pakaian orang naik ke bulan.Kepala lembaga itu tertangkup atas meja, dan tangannya menjadi bantal.“This is Mister Salim….. his partner Mister Boo Ah Ha is in another room.”Lembaga bernama Salim ini mendongak dan memandang muka aku tanpa suara.“Salim.. aku Isham….aku dipanggil jadi penterjemah untuk kamu. Aku bukan lawyer…penterjemah.. bukan peguam.”Aku cuba menghulur tangan tapi tangan Salim terbungkus.Aku menjelaskan kepada Salim siapa aku.Aku takut dia anggap aku peguam.Tapi mata Salim kuyu dan macam dengar tak dengar.“He is still groggy… Smell of alcohol. And we found in his pocket some hashish… marijuana.” Chadwick memberi penerangan.Aku yakin Salim dalam keadaan mabuk.“Please tell him. He is under arrest. All conversation here in this room is taped and recorded.”“Salim… kamu kena tangkap. Polis kastam nak soal siasat kau. Semua cakap kita ni dirakam. Ada tape recorder dalam bilik ini. Faham tak?”Aku mula menjadi penterjemah. Salim tak ambil pot.Robert sampai dan berdiri di tepi pintu memandang keadaan kami bertiga.“Let’s do it tomorrow.” Robert memberi pandangan.Chadwick dan aku bangun keluar meninggalkan Salim yang masih mabuk dalam bilik siasatan.Kami kembali ke ibu pejabat.“This morning we let him check out at the immigration counter. We observed him from a distance. Waiting for his contact to appear.”Chadwick menerangkan Salim dibenarkan keluar dengan Bo hingga ke tempat teksi.Pihak kastam mengintip dari jauh.Pihak kastam mahu melihat siapa yang akan datang mengambil Salim dan Bo.“Isham… it was too easy to spot him. He was walking like a duck out of the plane.”Robert memberi penjelasan bagaimana pihak kastam menahan Salim yang sedang mabuk berjalan macam itik bila sampai di Heathrow.“We suspected his contact in London is a Singh. But no one waited for him at the taxi stand. We let him stay for almost 20 minutes before we picked him.”Chadwick memberi penjelasan bagaimana Salim dan Bo ditahan pagi ini dari penerbangan pesawat MAS yang datang dari Kuala Lumpur.“We will continue tomorrow.”“Sure, I hope he will be sober.” Aku berharap Salim akan sihat pagi esok.Dalam perjalanan pulang aku terfikir tentang Salim dan dadah heroin.Aku rasa semuanya tak masuk akal. Si Salim ini ada dadah dalam kasutnya.Dari apa yang aku baca di Malaysia yang lebih 10 tahun aku tinggalkan, ada hukuman gantung untuk pembawa dadah.Bagaimana si Salim ini boleh terlepas di Lapangan Terbang Subang.Aku rasa was-was dengan tangkapan ini.Esoknya jam 10 pagi aku sampai ke Heathrow.Seorang Mat Saleh membawa aku masuk menuju ke ibu pejabat kastam.Kali ini aku dibawa ke lorong yang berbeza.Kami masuk ke dalam perut bangunan Heathrow.Dari tingkap kaca aku nampak penumpang keluar dan masuk.Di tepi bucu satu bangunan, aku ternampak seorang “hippie” Mat Saleh duduk dengan “backpack” merah.Kemudian kami melintas ke wilayah barang dan bagasi yang diturunkan dari pesawat dan diletakkan ke atas eskalator yang sedang berjalan.Aku terperanjat kerana di setiap eskalator yang bergerak ada seekor anjing jenis kecil sedang meloncat-loncat mencium setiap bagasi yang ada di atas eskalator.Wow. Aku merasa bertuah kerana dapat masuk ke dalam perut bangunan Heathrow dan melihat kerja polis dan kastam.Ini maklumat penting jika aku mahu menjadi penyeludup sekali lagi.Para penumpang pesawat tidak melihat semua ini. Mereka hanya menunggu di ruang bagasi.Mereka tidak tahu terdapat anjing menghidu semua bagasi.“Good morning Isham. We need you to fill in your name, address and phone number. You are a translator. You will also be our witness too. You wil be call to court.”Aku bersetuju untuk menjadi penterjemah dan juga saksi.Aku terus menuliskan nama dan alamat aku.Bila selesai kami keluar dari ibu pejabat polis dan kastam ini.Ah! Aku terperanjat besar.Bila aku memandang ke luar tingkap pejabat aku ternampak mamat hippie yang tadi duduk menebeng di bucu bangunan itu kini berdiri menunggu di luar untuk masuk.Rupa-rupanya si hippie ini adalah mata-mata.Dia menyamar menjadi hippie.Bila aku di luar dan menoleh ke pintu dan tingkap aku lihat semuanya gelap.Tadi dari dalam aku dapat melihat ke luar.Ha! Baru aku sedar bahawa ada tingkap cermin kaca dan cermin muka dalam bangunan Heathrow ini hanya untuk dilihat satu hala, hanya boleh dilihat dari dalam.Di belakang cermin kaca atau dinding gelas ini, ada mata-mata sedang memerhati penumpang tiba.Baru aku sedar kenapa Mister Chadwick berkata si Salim ini berjalan macam seekor itik.Rupa-rupanya dari awal lagi mata-mata memberi perhatian dari belakang cermin gelas.Kami sampai ke bilik siasatan.Aku duduk di tengah-tengah antara Salim dan Chadwick.Salim kelihatan segar.Dia tidak lagi memakai “baju naik ke bulan”.Tujuan pakaian ini jika Salim terberak dan ada dadah maka semuanya akan terkumpul dalam seluar yang khusus dibuat untuk kes tahanan dadah.“Salim… apa khabar? Kamu okay? Aku Isham, tolong terjemah. Aku bukan lawyer. Mat Salleh ni cakap orang Putih aku alih cakap Melayu untuk kau. Faham?”“Abang orang sini ke?”Salim memanggil aku abang.Lama aku tak dipanggil abang.Ini panggilan budi bahasa orang Melayu.Salim kelihatan muda belum sampai 30 tahun.Salim agak gemuk.Kulitnya agak gelap. Mungkin Mamak. Aku tidak bertanya.“Aku student di sini. Belajar di London…kau dari mana?”“Saya dari Gombak bang.”“Semalam kau mabuk ke?” Aku bertanya. Soalan ini bukan dari Chadwick.“Saya minum sikit whisky dalam kapal. Sebelum tu isap sikit, nak bagi semangat.”“Ganja ada dalam poket seluar?” Aku ingin tahu.“Sikit je bang.” Salim tersenyum.Aku tidak menterjemahkan perbualan ini pada Chadwick.“He said he is okay now. Fresh after breakfast.” Aku membuat ayat sendiri.Maka bermulalah kerja aku sebagai penterjemah.Mister Chadwick akan bertanya, aku mendengar dan kemudian aku ajukan soalan itu kepada Salim.Salim akan menjawab dan aku terjemahkan sebaik yang mungkin ke dalam bahasa Inggeris untuk Mister Chadwick.Meja ini memang dibuat khas untuk kerja soal siasat.Alat rakaman tertanam dalam meja ini. Ertinya tidak mengganggu kerja kami.Salim menerangkan dia bekerja sebagai pengawal peribadi untuk seorang Tauke Cina yang selalu turun naik ke Genting Highlands.Salim terlibat dalam satu kemalangan. Kakinya patah, hampir dua bulan dia di hospital.Kini ada besi dipasak dalam badannya untuk membolehkan dia berjalan.Salim berjalan tempang. Menurut Salim, tujuan dia datang ke London setelah dapat duit, dia akan mencari doktor untuk membetulkan kakinya.“Where did he get the brown sugar?” Chadwick menyoal.“Mana kau dapat heroin itu?”“Alaa bang senang je, beli dekat Bukit Kayu Htam.”“Bukit Kayu Hitam ni apa?” Ini nama yang pertama kali aku dengar.“Abang tak tahu? Ini sempadan dengan Siam. PLUS Highway Abang tak tahu ke?”Salim bertanya kerana dia hairan mengapa aku tak tahu Bukit Kayu Hitam dan PLUS Highway.Sebenarnya aku memang tidak tahu nama Bukit Kayu Hitam mahu pun PLUS Highway.Ketika aku meninggalkan Malaysia pekan sempadan yang aku ketahui hanya Padang Besar dan Changlun.Aku tidak beritahu Salim sudah lama aku meninggalkan Malaysia.“He bought it from the Thai Border.” Aku memberi jawapan kepada Chadwick.“Did he knows the selller?”“Sapa jual pada kamu?”“Mana saya tahu, nama orang Siam bang.” Jawapan Salim.“A Thai bloke. He can’t remember.”“What about the Singh? Did he met the Singh?” Chadwick mahu mengenal siapa Singh ini.“Bengali ni sapa Salim?““Bang dia orang sini. Dia bagi duit, saya jumpa dia di Genting. Dia janji tunggu di luar. Saya tunggu tapi tak sampai….. itu pasal kena tangkap….kalau dia datang kita selamat”.Salim memberi penjelasan tanpa dia sedar dari awal lagi dia sudah diperhatikan oleh pegawai kastam.“He met the Singh at Genting. A Londoner. At a casino joint near Kuala Lumpur. The Singh gave him money to buy the heroin. He promised to meet Salim outside the airport, but he failed to turn up.” Aku menterjemah.“I think Salim is just a mule.” Chadwick memberi pandangan.“Salim… Mat Saleh kastam ni cakap kau hanya kaldai tukang bawak.”“Alaaaa Bang…dapat duit boleh berubat.” Salim merayu.“With the money he wants to repair his broken leg.” Aku memberitahu Chadwick tujuan Salim datang ke London.“Did he knew any doctor? Or any clinic?” Chadwick terus ingin mengorek maklumat dari Salim.Jika ada lagi jaringan Salim yang perlu diselidiki.“Kau ada kenal doktor di London? Ada tahu klinik mana nak pergi?”“Tak tahu.”“He knew no doctor or clinic in London.” Aku memberi penjelasan.Soal siasat berterusan hingga ke petang.Selesai siri petang itu Salim dihantar ke tempat tahanan lapangan terbang Heathrow.Salim masih belum didakwa.Dia dianggap belum mendapat kebenaran untuk mendarat.Aku amati cara orang Putih ini buat kerja amat rapi.Semua lubang dia tanya. Korek sana, soal sini.Aku hanya penterjemah. Tapi dalam masa yang sama aku memerhati bagaimana gerak kerja mereka.Inilah cara kerja yang berjaya menjajah hampir tiga per empat wilayah dunia.Kini menjadi 53 buah negara Commonwealth bekas tanah jajahan Inggeris.Cara kerja Inggeris yang sistematik. Yang berjaya menjajah dunia.Di pejabat kastam Chadwick menunjukkan filem X-ray kaki Salim.Tiga keping filem ini ditemui dalam beg Salim.Aku menayangkan filem di cahaya lampu dan aku ternampak satu batang besi sedang menopang tulang betis Salim.Dan satu lagi di tempurung lutut.Sahih! Salim bercakap benar dia datang ke London jual dadah untuk berubat.“Isham. Tomorrow you will meet Mister Boo Ah Ha. Have a good rest, see you in the morning.”Aku menapak keluar dari lapangan terbang Heathrow menuju ke stesen kereta api bawah tanah.Dalam kepala aku setelah melihat filem X-ray kaki Salim aku merasa bersimpati dengan apa yang dilakukannya.Untuk aku budak Gombak ini bercakap benar.Esok pagi aku akan bertemu dengan kawan Salim, Mister Boo Ah Ha.


Sarawak yakin capai sasaran 1.2 juta pelancong tahun ini

Sarawak akan mencapai sasaran 1.2 juta pelancong akhir tahun ini menerusi pelbagai program yang dijadualkan diadakan di negeri itu, kata Menteri Pelancongan, Industri Kreatif dan Seni Persembahan negeri Abdul Karim Rahman Hamzah.Beliau berkata berdasarkan kepada statistik ketibaan pelancong ke negeri tu, jumlah itu melonjak lebih 680% kepada 439,150 lima bulan pertama tahun ini, berbanding tempoh sama tahun lepas dengan lebih ramai dijangka memasuki Sarawak sehingga hujung tahun 2022.“Saya percaya dari Jun hingga Disember, jumlah itu akan meningkat lagi dan kami akan dapat mencapainya (sasaran 1.2 juta pelancong) kerana setiap bulan kami ada program seperti maraton antarabangsa, Festival Jazz Waterfront Kuching dan ‘What About Kuching 2022’ (WAK).“Malah selepas 1 Ogos, sempadan Brunei akan dibuka dan kita sasarkan untuk sekurang-kurangnya 4,000 orang seminggu akan datang dari Brunei,” katanya pada sidang media acara “WAK 2022 Call For Proposal” di Kuching hari ini.Karim berkata jumlah ketibaan pelancong warga asing juga melonjak 376% kepada 43,404 antara Januari hingga Mei berbanding tempoh sama tahun lepas.Survei Pelancongan Domestik 2021 menerusi kenyataan dikeluarkan Jabatan Perangkaan Malaysia semalam melaporkan Sarawak menerima 6.5 juta pelancong domestik tahun lepas, menjadikan ia negeri yang paling ramai dilawati di Malaysia.Sementara itu Karim berkata selepas dua tahun pandemik, WAK 2022 akan berlangsung dari 1 hingga 31 Oktober dengan slogan “Dari Komuniti untuk Komuniti”, untuk meraikan kesenian, kebudaan dan gaya hidup komuniti kreatif.Sementara itu Pengasas WAK Donald Tan mengingatkan mereka yang berminat untuk menyertai program cadangan kreatif WAK 2022 mempunyai tempoh sehingga 31 Julai untuk menghantarkan cadangan mereka menerusi http://www.aboutkuching.com.


Mohamad Zabidin dilantik pemangku hakim besar Malaya

Hakim Mahkamah Persekutuan Mohamad Zabidin Mohd Diah dilantik sebagai pemangku hakim besar Malaya.
Pengarah Bahagian Komunikasi Korporat Pejabat Ketua Pendaftar Mahkamah Persekutuan Suzarika Sahak, ketika dihubungi Bernama, mengesahkan perkara itu.
Jawatan hakim besar Malaya kosong selepas persaraan Azahar Mohamed pada 27 Oktober lepas.
Zabidin, 65, dilantik sebagai hakim Mahkamah Persekutuan pada 4 Februari tahun ini selepas menyandang jawatan hakim Mahkamah Rayuan pada 26 November 2018.
Sebelum itu, beliau menjadi pesuruhjaya kehakiman pada 1 Ogos 2004 dan dilantik sebagai hakim Mahkamah Tinggi pada 28 Julai 2006.


Apakah wajar pemeriksaan haid dalam kalangan pelajar sekolah?

Baru-baru ini, isu melibatkan pelajar perempuan yang didatangi haid terpaksa menjalani pemeriksaan sama ada mereka memakai tuala wanita atau sebaliknya di sekolah hangat diperkatakan dalam media sosial.Pelbagai reaksi masyarakat dapat dilihat, antaranya terdapat segelintir netizen yang tidak setuju dengan pemeriksaan tersebut. Namun, ada pula masyarakat yang bersetuju untuk melakukan pemeriksaan haid atas dasar pendidikan dan moraliti.Hakikatnya, bahagian sensitif pada anggota badan tidak boleh sewenang-wenangnya disentuh, apatah lagi untuk diperiksa kecuali atas urusan darurat seperti siasatan kes dan sebagainya. Apabila pemeriksaan tersebut dilakukan, sentuhan pada bahagian-bahagian sulit boleh dianggap sebagai suatu gangguan seksual, sama ada dalam keadaan sedar ataupun tidak.Justeru, tindakan pendidik yang berbuat demikian akan membawa kepada pencerobohan hak privasi dan harga diri pelajar perempuan. Berkenaan dengan pandangan masyarakat yang membenarkan pemeriksaan haid ini, mereka merasakan ianya merupakan salah satu proses pendidikan di sekolah. Mungkin terdapat kekurangan fakta atau pengetahuan pada masa lalu sehinggakan masyarakat beranggapan menyentuh bahagian sulit pada anggota badan adalah dibenarkan.Walaubagaimanapun, setelah peredaran zaman, perbuatan tersebut adalah tidak lagi relevan kerana hak dan martabat seorang perempuan mesti dilindungi. Perkara yang dilakukan atau suatu kebiasaan pada masa lalu tidak semestinya betul dan boleh diguna pakai pada masa kini.Penerimaan masyarakat dahulu kala mungkin berbeza dengan masyarakat sekarang kerana lama kelamaan manusia semakin sedar akan perlindungan hak ke atas diri sendiri. Perkara ini juga dikaitkan dengan moral dan ajaran agama, sedangkan memegang tangan orang yang bukan mahram dianggap salah, apatah lagi menyentuh bahagian sulit seseorang.Kewajaran pemeriksaan haid ini perlu dikaji dari sudut undang-undang dan moraliti.Persoalannya, adakah pemeriksaan tersebut dianggap sebagai sesuatu yang moral sekiranya ia memberikan kesan yang negatif dan mendalam terhadap harga diri dan keyakinan pelajar?Tepuk dada, tanya selera. Persoalan ini haruslah ditimbang tara semula. Dengan adanya kesedaran dan perkembangan undang-undang, pelajar sekolah berhak menggunakan undang-undang bagi mempertahankan diri mereka dari segala unsur yang dirasakan menggugat hak mereka.Apabila masyarakat menganggap pemeriksaan haid adalah sesuatu yang bertentangan dengan moral, undang-undang perlu tegas dalam penguatkuasaan larangan untuk membuat pemeriksaan haid dalam kalangan pelajar sekolah. Berdasarkan ahli-ahlifalsafah Barat, Hart dan Devlin, suatu undang-undang yang diwujudkan wajar mengikut nilai moraliti yang menjadi kebiasaan dan boleh diterima masyarakat. Mereka juga menekankan hak dan nasib seluruh masyarakat adalah penting dalam melakukan sesuatu tindakan ataupun keputusan.Jadi, dalam isu pemeriksaan haid ini, sekiranya masyarakat kini menganggap bahawa perkara tersebut sudah lagi tidak relevan dan sudah terdapatnya undang-undang yang melindungi hak masyarakat, maka undang-undang tersebut perlu dipatuhi. Kita perlu mengambil kira keselesaan dan kerelaan pelajar tersebut sebelum membenarkan pemeriksaan haid.Justeru, terdapat beberapa inisiatif lain yang lebih sesuai untuk dilakukan bagi mencapai objektif pemeriksaan haid, sekaligus dapat mengelakkan fitnah yang kemungkinan akan timbul.Untuk memastikan pelajar datang haid atau tidak, cara sebenar yang paling mudah adalah dengan bertanya kepada pelajar tersebut sendiri. Didikan agama yang betul pasti dapat melahirkan pelajar yang jujur dan berintegriti di mana pelajar tersebut sendiri akan mengaku dan menjawab dengan jujur.Alternatif lain yang boleh dilakukan adalah dengan menyediakan buku kehadiran solat kepada para pelajar. Dengan ini, isu ini pasti dapat dikendalikan dengan lebih sistematik dan harmoni serta unsur moral dapat dipelihara dalam masyarakat Malaysia.Anis Qistina Binti Abdul Malek adalah pelajar undang-undang di UKM dan Shahrul Mizan bin Ismail adalah profesor madya di Fakulti Undang-Undang UKM.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


LHDN beri amaran sindiket Macau Scam menyamar pegawai hasil, polis

Lembaga Hasil Dalam Negeri (LHDN) mengingatkan orang ramai untuk berhati-hati dengan sindiket Macau Scam yang menyamar sebagai pegawai LHDN melalui telefon untuk memperdayakan mangsa.Dalam sebuah kenyataan hari ini, LHDN berkata anggota sindiket atau scammer menggunakan maklumat syarikat mangsa seterusnya mendakwa mangsa memiliki tunggakan cukai yang mesti dilunaskan.“Mangsa yang terkeliru dengan panggilan ini kebiasaannya membuat penafian dan seterusnya panggilan akan disambungkan pula kepada individu yang menyamar sebagai polis, pegawai dari Bank Negara Malaysia (BNM) atau pegawai dari agensi penguatkuasa yang lain dan memaksa mangsa untuk membuat laporan rasmi.“Mangsa seterusnya dikaitkan pula dengan kegiatan pengubahan wang haram, pengedaran dadah atau kegiatan jenayah yang lain sehinggakan mangsa menjadi panik dan mereka diminta untuk menyerahkan maklumat perbankan termasuklah nombor TAC/OTP,” kata kenyataan tersebut.LHDN turut berkata mangsa hanya akan menyedari mereka ditipu apabila mendapati wang dalam akaun bank telah dipindahkan ke akaun bank pihak ketiga dan suspek tidak dapat dihubungi semula.Macau Scam menjadi sindiket penipuan dalam talian yang menjalankan operasi haram paling besar dalam negara.Setakat Oktober tahun lalu, polis merekodkan hampir RM256 juta kerugian ditanggung sekurang-kurangnya 5,218 mangsa kes penipuan sindiket tersebut.LHDN turut menegaskan pihaknya tidak akan membincangkan hal-hal berkaitan percukaian melalui panggilan telefon peribadi.“Permohonan maklumat daripada pembayar cukai dan arahan pembayaran cukai tertunggak akan dilakukan secara teratur melalui surat atau e-mel rasmi yang menggunakan domain @hasil.gov.my.”Dalam pada itu, LHDN turut menggesa orang ramai yang menerima sebarang panggilan, e-mel atau pun surat yang meragukan untuk terus menghubungi Hasil Care Line atau pegawai bertugas melalui kontak yang boleh dilihat di www.hasil.gov.my.Orang ramai juga boleh membuat semakan modus operansi sindiket penipuan melalui akaun media sosial dan portal rasmi LHDN.


Wanita rentung dalam kebakaran 2 buah rumah

Seorang wanita ditemukan rentung dalam kebakaran membabitkan dua rumah teres dua tingkat di Taman Lintang, Air Itam di George Town dalam kejadian awal pagi tadi.Ketua Balai Bomba dan Penyelamat Paya Terubong Muzamer Mohd Salleh berkata mayat Choo Hooi Hong, 50-an dijumpai pihak bomba di tingkat bawah rumah pertama yang terbakar itu.“Pihak bomba menerima panggilan memaklumkan kebakaran rumah pada 2.10 pagi sebelum pasukan bomba dari Balai Bomba dan Penyelamat Paya Terubong terus ke lokasi dan mendapati dua buah rumah terbakar serta api dalam keadaan marak,” katanya di sini hari ini.Katanya, kebakaran yang tercetus dari rumah pertama itu turut memusnahkan sebuah kereta jenis Toyota Alphard yang diparkir di kawasan garaj rumah dan pihak bomba berjaya mengawal kebakaran dalam tempoh setengah jam daripada merebak ke rumah bersebelahan.Beliau berkata api berjaya dipadamkan sepenuhnya pada 3.05 pagi dengan rumah pertama mengalami kemusnahan akibat kebakaran kira-kira 85 peratus manakala rumah kedua pula 75 peratus.Katanya, pihak bomba membuat pemeriksaan lanjut di dalam kediaman pertama selepas penghuni lain memaklumkan terdapat mangsa tidak sempat menyelamatkan diri dan menemukan mayat wanita terbabit di tingkat bawah rumah berkenaan.“Pasukan perubatan yang turut berada di lokasi kejadian mengesahkan wanita itu sudah meninggal dunia ketika dijumpai dan mayat mangsa diserahkan kepada polis sebelum dihantar ke Hospital Pulau Pinang untuk dibedah siasat,” katanya.Katanya, punca kebakaran dua rumah itu dan jumlah kerugian masih dalam siasatan.


Tahun Baru Cina paling bermakna buat keluarga miskin di Ampang

Keluarga miskin yang menetap di rumah usang yang atapnya hampir runtuh akan menyambut Tahun Baru Cina dengan penuh bermakna tahun ini selepas rumah mereka akan dibina semula dan dijangka siap dalam masa dua bulan lagi.MalaysiaNow baru-baru ini melaporkan tentang nasib malang menimpa Chin Kim Choy, isterinya Koo Yok Kian yang tinggal  bersama anak lelakinya Chin Kok Ming dan mendapat perhatian ramai pihak yang mahu menghulurkan bantuan.Wakil Komuniti Cina Ampang Fong Teck Keong berkata, keluarga itu setuju untuk berpindah pada akhir bulan ini ke rumah sementara bagi membolehkan proses meroboh dan membina semula rumah itu bermula pada 1 Mac.“Majikan tempat kerja Koo sudi memberi sebuah rumah kepada keluarga ini untuk menetap sementara menunggu rumah mereka siap dibina,” kata Fong kepada MalaysiaNow.“Rumah tersebut berdekatan dengan tempat kerja Koo sendiri iaitu berdekatan dengan restoran Yong Tau Fu”.Mengikut jadual yang disediakan kontraktor yang dilantik, proses meroboh dan membina semula rumah tersebut akan mengambil masa selama dua bulan.Kisah mengenai nasib keluarga ini mendapat perhatian di luar jangkaan apabila ramai pihak tampil menghulurkan bantuan.Keadaan Chin yang kurang upaya memaksa isterinya, Koo bekerja sebagai pembantu dapur dengan gaji RM40 sehari untuk menyara mereka sekeluarga.Ini tidak memungkinkan keluarga ini untuk membaiki rumah usang itu yang atapnya hampir runtuh dan daripada empat bilik, hanya satu sahaja yang boleh digunakan.Menurut Fong, rumah baru itu bakal dilengkapi dengan dua bilik tidur, satu ruang tamu, ruang dapur, ruang makan dan tandas bagi keselesaan tiga beranak ini.


Polis tidak halang orang awam keluar lepas 12 tengah malam

Polis tiada halangan membenarkan orang awam keluar selepas pukul 12 tengah malam sepanjang tempoh Perintah Kawalan Pergerakan Bersyarat (PKPB) dilaksanakan sehingga 27 Oktober ini.Bagaimanapun, Ketua Polis Daerah Petaling Jaya ACP Nik Ezanee Mohd Faisal berkata kebenaran itu hanya dibolehkan bagi individu yang mempunyai keperluan khusus dan kes kecemasan, demi mengelak penularan wabak Covid-19.“Jika mahu keluar, amalkan penjarakan fizikal dan pakai pelitup muka serta patuhi prosedur operasi standard yang ditetapkan serta pastikan selesai urusan, terus balik,” katanya.Beliau berkata demikian selepas melakukan tinjauan di Asrama Tropicana yang merupakan kawasan Kawalan Pergerakan Diperketatkan (PKPD) bermula Isnin lalu sehingga 25 Oktober ini.Bagaimanapun, Ketua Polis Daerah Petaling Jaya ACP Nik Ezanee Mohd Faisal berkata kebenaran itu hanya dibolehkan bagi individu yang mempunyai keperluan khusus dan kes kecemasan, demi mengelak penularan wabak Covid-19.Nik Ezanee berkata mengikut pemerhatian, kadar pematuhan PKPB membabitkan penduduk di Petaling Jaya berada pada tahap 99 peratus.PKPD selama 14 hari di Tropicana dibuat atas saranan Kementerian Kesihatan (KKM) susulan beberapa kes positif Covid-19 dikesan dalam kalangan pekerja Tropicana Corporation Berhad.Nik Ezanee berkata seramai 507 pekerja menjalani ujian saringan Covid-19 dan daripada jumlah itu, 240 adalah warga tempatan dan selebihnya warga asing.Setakat ini, 26 penghuni di asrama tersebut didapati positif Covid-19, katanya.


Muhyiddin dapat sokongan GPS-GRS, yakin cukup sokongan bentuk kerajaan

Pengerusi Perikatan Nasional (PN) Muhyiddin Yassin hari ini mengumumkan mendapat sokongan Gabungan Parti Sarawak (GPS) dan Gabungan Rakyat Sabah (GRS) untuk membentuk kerajaan baru selepas Pilihan Raya Umum ke-15 (PRU15).
Muhyiddin berkata, beberapa ahli-ahli Parlimen lain turut bersetuju untuk memberikan komitmen yang sama.
“Sebagai pengerusi PN, saya berkeyakinan bahawa saya akan memperolehi bilangan sokongan yang mencukupi daripada ahli-ahli Dewan Rakyat untuk membolehkan saya dilantik oleh Yang di-Pertuan Agong sebagai perdana menteri ke-10 seperti mana yang dikehendaki oleh Perlembagaan Persekutuan,” katanya dalam satu kenyataan hari ini.
Muhyiddin berkata, beliau bertemu dengan Pengerusi GPS Abang Johari Openg pagi tadi dan berbincang mengenai penubuhan kerajaan yang baru.
“Saya juga telah mengadakan pertemuan dengan Hajiji Noor, pengerusi GRS yang juga telah menyatakan kesediaan ahli-ahli Dewan Rakyat GRS untuk memberi sokongan dan kepercayaan kepada saya sebagai perdana menteri ke-10. “
GPS hari ini mengumumkan bersetuju untuk bergabung dengan PN, Barisan Nasional (BN) dan GRS untuk membentuk kerajaan persekutuan.
Pengerusi GPS berkata, gabungan dipimpinnya juga turut bersetuju mencalonkan Muhyiddin sebagai calon perdana menteri.


Guru bersara hilang hampir setengah juta ditipu Macau Scam

Seorang pesara guru kerugian hampir setengah juta ringgit termasuk wang persaraan dan hasil jualan barang kemas isteri selepas diperdaya sindiket Macau Scam bulan lepas.Timbalan Ketua Jabatan Siasatan Jenayah Komersial, Jenayah Korporat dan Kewangan Johor Supt Amran Md Jusin berkata lelaki berusia 64 tahun terbabit mendakwa menerima panggilan telefon daripada suspek yang menyamar sebagai pihak Pos Laju pada 1 Ogos.Katanya suspek memaklumkan terdapat bungkusan mengandungi kad pengenalan mangsa serta memberitahu mangsa terlibat dalam kes pengubahan wang haram.“Suspek meminta mangsa memindahkan sejumlah wang ke beberapa akaun bank supaya siasatan lanjut boleh dijalankan.“Mangsa yang percaya dengan dakwaan itu membuat 20 transaksi pemindahan wang berjumlah RM459,041.90 ke beberapa akaun diarahkan suspek secara berperingkat bermula 11 hingga 28 Ogos,” katanya dalam satu kenyataan di Johor Bahru hari ini.Amran berkata mangsa hanya menyedari ditipu selepas suspek sekali lagi menghubunginya memberitahu mahu mendakwa mangsa di mahkamah walaupun mangsa sudah membuat pembayaran yang diminta.Katanya kes disiasat mengikut Seksyen 420 Kanun Keseksaan yang memperuntukkan hukuman penjara maksimum 10 tahun dengan sebatan dan denda.Amran turut menasihati orang ramai agar tidak panik dan mudah mempercayai individu yang mendakwa membuat panggilan daripada agensi penguatkuasaan kerana pihak berkuasa tidak akan sesekali meminta butiran akaun bank serta mengarahkan wang dipindahkan ke akaun bank lain.“Orang ramai dinasihatkan untuk membuat semakan terlebih dahulu dengan menghubungi balai polis berhampiran atau membuat semakan terhadap akaun bank yang diberi suspek melalui laman web www.ccid.rmp.gov.my/semakmule untuk mengesahkan sama ada bank tersebut terlibat dengan mana-mana kes penipuan,” katanya.


Idrus Harun teruskan khidmat sebagai peguam negara 6 bulan lagi

Idrus Harun akan meneruskan peranannya sebagai peguam negara selama enam bulan lagi, kata Ketua Setiausaha Negara Mohd Zuki Ali hari ini.
Zuki dalam satu kenyataan, berkata Yang di-Pertuan Agong Sultan Abdullah Sultan Ahmad Shah memperkenankan pelantikan semula Idrus untuk tempoh enam bulan berkuat kuasa 6 Mac ini.
Beliau berkata, pelantikan semula itu selaras dengan Fasal (1) Perkara 145 Perlembagaan Persekutuan.
Idrus dilantik pada Mac 2020 bagi menggantikan Tommy Thomas yang meletakkan jawatan susulan kejatuhan kerajaan Pakatan Harapan.


Umno ganti Amanah dalam pembahagian kerusi PRN Selangor?

Pergolakan berlaku dalam rundingan kerusi antara Pakatan Harapan (PH) dan sekutu baharunya Barisan Nasional (BN) berikutan tekanan yang semakin meningkat terhadap Amanah untuk menyerahkan kerusinya kepada calon Umno pada Pilihan Raya Negeri (PRN) akan datang, MalaysiaNow difahamkan melalui sumber daripada parti komponen PH.
Sekurang-kurangnya dua individu yang rapat dengan kepimpinan Amanah berkata langkah itu mengesahkan kebimbangan terhadap cubaan untuk menggantikan parti itu – dilihat sebagai komponen "Melayu" dan "Islam" PH – dengan Umno, musuh yang menjadi sekutu selepas memberi sokongannya dalam pelantikan Pengerusi PH Anwar Ibrahim sebagai perdana menteri tahun lalu.
Walaupun tekanan yang sama turut dirasai di sekurang-kurangnya empat negeri lain – Kedah, Negeri Sembilan, Kelantan dan Pulau Pinang – namun di Selangor, di mana PH sehingga kini berada dalam keadaan selesa, Amanah mungkin paling terjejas disebabkan penjajaran semula politik itu.
Keselesaan itu berakhir pada pilihan raya lalu apabila kerusi majoriti Melayu menyaksikan peralihan kepada Perikatan Nasional (PN), malah kubu kuat Umno yang lama dipegang akan menuju ke arah gabungan baru itu.
Pemerhati berkata Selangor, negeri terkaya di Malaysia dengan perwakilan kaum yang berkadar mencerminkan penduduk negara, akan menjadi perhatian dalam kalangan enam negeri yang akan menjalankan PRN.
Ini terutamanya disebabkan Umno kini hanya perlu memberi tumpuan kepada calon Bersatu dan PAS, berikutan keputusan untuk bergabung dengan PH.
Pada asasnya ia bermakna PH tidak akan bertanding di kerusi di mana Umno akan bertanding, terutamanya di kerusi majoriti Melayu.
"Jadi kepimpinan PH mesti memutuskan antara dua: rakan setianya Amanah atau rakan barunya Umno.
“Dengan Amanah masih gagal meraih sokongan daripada orang Melayu yang berfikiran pembangkang, terdapat petanda ia akan diketepikan untuk memberi laluan kepada Umno," kata seorang bekas Adun Selangor.
Pada pilihan raya umum lalu, kecuali Hulu Kelang, Amanah banyak menang di kawasan pilihan raya di mana pengundi Cina membentuk lebih daripada 20%, jumlah yang cukup untuk mempengaruhi keputusan yang memihak kepada PH.
Tetapi di Hulu Bernam, di mana orang Melayu yang membentuk 70% pengundi, Amanah tewas kepada Umno.
BN masih berjaya merebut empat kerusi di Selangor pada 2018, tahun gabungan itu disingkir dari Putrajaya.
Kemenangan BN berkemungkinan disebabkan perpecahan undi pembangkang antara PH dan PAS.
PAS ketika itu enggan bergabung dengan PH, yang juga termasuk Bersatu sebagai alternatif kepada penyokong Umno yang tidak berpuas hati dengan Najib Razak dan skandal 1MDB.
"Kini dengan penggabungan Bersatu dan PAS, dengan asas sokongan Melayu yang kukuh, mungkin akan berlaku lagi rampasan kerusi daripada BN dan PH seperti yang dilihat pada pilihan raya November lalu," kata seorang bekas calon Amanah di Selangor.
Bercakap kepada MalaysiaNow, beliau berkata hampir semua kerusi ini kini dituntut oleh Umno sewaktu rundingan, meninggalkan Amanah dengan kerusi di mana terdapat margin selesa pengundi Cina.
"Ini pada asasnya bermakna Amanah tidak lagi dianggap sebagai penarik undi Melayu untuk PH, yang merupakan salah satu sebab utama parti itu ditubuhkan untuk menghentikan penghijrahan sokongan Melayu selepas PAS tidak lagi menjadi sebahagian daripada PH."
Amanah ditubuhkan pada 2015 oleh kumpulan yang diketuai oleh Mohamad Sabu, tidak lama selepas beliau ditewaskan oleh Tuan Ibrahim Tuan Man bagi jawatan timbalan presiden dalam pemilihan PAS tahun itu.
Pengkritik sentiasa menganggap Amanah sebagai “boneka” DAP, memetik hubungan rapat Mohamad dan pemimpin parti lain dengan Lim Kit Siang dan anaknya Lim Guan Eng.
Ramai juga menunjukkan bagaimana DAP membenarkan Amanah bertanding di "kerusi selamat" bukan Melayu, termasuk Mohamad sendiri yang diberikan Kota Raja, kubu kuat DAP dengan hanya kira-kira 43% pengundi Melayu pada Pilihan Raya Umum 2018.
"Hakikatnya secara kosmetik, kemelayuan Amanah kini dipersoalkan, dan menggantikannya dengan Umno adalah bijak dan wajar dari segi politik jika PH mengekalkan apa jua bentuk sokongan Melayu," kata seorang ahli politik Umno Selangor yang berpangkalan di Petaling Jaya.
Presiden Umno Ahmad Zahid Hamidi sendiri mencadangkan perkara ini secara samar-samar apabila ditanya mengenai perkembangan rundingan kerusi dengan PH.
"Soal yang kami utamakan ialah bagaimana pembahagian kerusi itu bukan sahaja dibuat atas rasa kesaksamaan tetapi juga tentang kebolehmenangan.
“Kita merasakan bahawa bukan sahaja soal kemenangan, tetapi (juga) soal penerimaan pengundi dan ‘likeable’ seseorang calon, iaitu yang disukai dan sesuai dengan cita rasa pengundi di kawasan berkenaan,” katanya.


‘Tak kelakar': Pelawak pro-PH disekolahkan di Twitter selepas sindir pemimpin PAS

Seorang penyokong tegar Pakatan Harapan (PH) menerima kecaman ramai selepas membangkitkan isu penguasaan bahasa Inggeris Presiden PAS Abdul Hadi Awang, ketika penyokong parti yang bersaing terus bertikam lidah di media sosial selepas lebih seminggu Pilihan Raya Umum ke-15 (PRU15) berlalu.
Jason Leong, seorang pelawak yang aktif berkempen untuk PH di samping usahanya menepis tuduhan “mengkhianat” berikutan keputusan gabungan itu menerima pemimpin Umno yang terpalit skandal turut diserang berikutan ciapannya di Twitter: “Saya tak pernah jumpa Hadi Awang seumur hidup saya, namun anda boleh tahu yang beliau tak boleh berbahasa Inggeris.”
Ciapan Leong itu mengundang banyak balasan daripada pengguna Twitter, yang kebanyakannya membidasnya kerana membangkitkan topik yang tidak relevan, sementara ada juga yang memberi teguran kerana ciapannya itu menambah lagi kesukaran kepada penyokong PH di media sosial.
"Dengan semua fitnah dan sampah yang dituju kepada saya dari PN, saya tidak tahu sama ada saya perlu berikan respons dengan marah atau tidak melayannya.
“Apa pun, saya menyuarakan sentimen ramai yang lain bahawa PH harus mempunyai pasukan komunikasi yang berdedikasi untuk menentang maklumat yang salah," kata Leong, cuba mempertahankan kenyataannya di tengah-tengah balasan bertubi-tubi daripada warga Twitter.
"Dengan serangan peribadi seperti ini terhadap PN, anda juga menyebabkan keadaan tidak menjadi lebih mudah (untuk penyokong PH),” kata satu ciapan.
Tidak berputus asa, Leong mempersoalkan: “Mengapa pula ini (dianggap) sebagai serangan peribadi?", namun ia segera dijawab seorang pengguna lain: "Mereka nak beritahu jika tak ada hal yang baik untuk diperkatakan, baiklah diam sahaja”.
Mohammad Faeez Harith, yang mempunyai kira-kira 77,000 pengikut di Twitter, turut menjawab ciapan Leong: "Saya tidak pernah bertemu Jason Leong dalam hidup saya, tetapi anda boleh tahu sebagai seorang pelawak dia tak kelakar."
Berikutan ciapan Faeez, ramai yang menyatakan mereka bersetuju dengannya Leong bukanlah seorang pelawak yang bagus.
Pengguna ir.syid berkata dia pernah menonton salah satu persembahan komedi Leong.
"Tak kelakar, banyak kali saya tertidur. Entah mengapa saya bodoh sangat nak tengok persembahannya."
"Nahhh... lainlah, tak berbaloi nak buang masa (untuknya),” balas seorang lagi.
"Dia ini pelawak? Saya fikir dia seorang...," kata Supetiter, menggunakan emoji badut.
Pengguna lain turut berkongsi ciapan daripada seorang penyanyi hip-hop tempatan Joe Flizzow:
"Jangan berlagak pandai jika anda lebih pintar berbual. Kadang-kadang lu punya berbual pun kosong je pun."
Sementara itu, seorang pengguna Twitter menyiarkan rakaman pendek temu bual Hadi di saluran berita Arab, menunjukkan beliau membuat kenyataan tentang pertembungan ideologi dalam bahasa Arab yang fasih.
"Jason Leong merendahkan orang seperti dia tahu bahasa Arab," tulis Amru.
"Merendahkan taraf orang lain menjadikan hidup awak lebih baik? Apa jenis doktor kamu ini?” tanya T2woFace, merujuk kepada ijazah perubatan Leong.
Sementara itu, Leong dilihat tidak mengendahkan bebenang ciapan tersebut, dan terus berkongsi pandangannya mengenai perkembangan lain, termasuk pendiriannya mengenai undian baru-baru ini di Parlimen Singapura untuk menyahjenayahkan seks golongan gay.
"Majulah Singapura," ciap Leong mengalu-alukan pemansuhan Seksyen 377A Kanun Keseksaan di negara jiran itu.


Covid-19 merebak di UiTM Lendu selepas pelajar sertai program dikaitkan BN positif

Kebimbangan penularan wabak Covid-19 selepas seorang pelajar UiTM Lendu, Alor Gajah positif selepas menghadiri program yang dikaitkan dengan Barisan Nasional (BN) menjadi realiti apabila merebak di dalam kompaun kampus tersebut.MalaysiaNow difahamkan, 20 pelajar UiTM Lendu disahkan positif Covid-19 susulan pelajar pertama dilaporkan positif 10 November lalu.Bagaimanapun sumber memberitahu MalaysiaNow tiada tindakan tutup kampus diarahkan pihak pentadbiran.Katanya kolej kediaman pelajar yang disahkan positif diarahkan tutup.Dalam pada itu, kakitangan dan pensyarah universiti diminta memantau pelajar yang mempunyai simptom Covid-19 untuk dirujuk ke unit kesihatan.Seorang ibu kepada pelajar yang dijangkiti berkata, anaknya yang sedang dikuarantin terlepas peperiksaan Malaysian University English Test (MUET) dan perlu membayar semula yuran peperiksaan berkenaan.Ketika dihubungi, Pengarah Jabatan Kesihatan Melaka Dr Rusdi Abd Rahman mengesahkan perkara ini.“Kluster diisytiharkan semalam iaitu Kluster Jalan Lubuk Redan,” katanya kepada MalaysiaNow.Pada 11 November, MalaysiaNow melaporkan seramai 40 Pelajar UiTM menghadiri sebuah program anjuran badan bukan kerajaan (NGO) berkaitan politik pada 4 hingga 7 Oktober lepas di sebuah villa milik pengerusi BN Melaka, Abd Rauf Yusoh.Rauf yang merupakan calon bagi Tanjung Bidara menafikan program itu berkaitan BN atau pilihan raya negeri yang sedang berjalan di Melaka.Ia adalah susulan penularan beberapa hantaran di media sosial yang mendakwa tujuh pelajar UiTM didapati positif Covid-19 selepas pulang daripada sebuah program dianjurkan BN Melaka pada 4 hingga 7 November.


Jho Low rancang beri sumbangan politik dalam kempen Obama pada 2012, kata Leonardo DiCaprio

Pelakon, Leonardo DiCaprio memberitahu juri Washington pada Isnin bahawa ahli perniagaan Jho Low mendedahkan rancangannya untuk menderma sehingga AS$30 juta (RM132.59 juta) bagi membantu kempen pilihan raya Presiden Amerika Syarikat (AS) Barack Obama pada 2012 dalam apa yang didakwa pendakwa raya sebagai sebahagian daripada operasi pengaruh haram asing.
"Ia adalah perbualan santai tentang parti yang dia sokong," kata DiCaprio.
DiCaprio memberitahu juri bahawa Low berkata beliau merancang untuk memberikan "sumbangan yang besar" kepada Parti Demokrat "pada suatu tempat dengan nilai AS$20-30 juta."
"Saya berkata, 'Wah, wang ini cukup banyak,'" tambah DiCaprio.
Bintang utama bagi filem "Titanic" itu menjadi saksi dalam perbicaraan Prakazrel "Pras" Michel dari kumpulan hip-hop The Fugees, yang berdepan tuduhan jenayah atas peranannya dalam kempen pengaruh asing yang ditujukan kepada pentadbiran Obama dan Donald Trump.
Michel bagaimanapun menafikan dakwaan itu.
DiCaprio adalah salah seorang daripada beberapa figura terkenal yang dikaitkan dengan Low, orang dalam buruan yang berdepan pertuduhan jenayah Persekutuan berasingan kerana didakwa menggelapkan AS$4.5 bilion daripada dana kekayaan negara 1MDB.
Pembiaya itu, yang diketahui membayar selebriti Hollywood untuk berpesta dengannya, menyokong yayasan amal DiCaprio dan membantu membiayai filem "The Wolf of Wall Street” yang turut dibintangi pelakon terkenal tersebut pada 2013.
Jabatan Kehakiman pada 2018 mencapai penyelesaian sivil dengan syarikat penerbitan filem itu, yang merampas sejumlah AS$60 juta dipercayai dicuri daripada 1MDB.
Sejak itu, DiCaprio bekerjasama dengan kerajaan AS.
Beliau berjaya keluar masuk mahkamah pada Isnin tanpa dikesan oleh mana-mana wartawan yang sedang menanti ketibaannya.
Pendakwa raya berkata Michel bersetuju menyalurkan wang daripada Low ke dalam kempen Obama pada 2012 dan menyembunyikan sumber dana dengan menggunakan pihak ketiga.
Undang-undang pilihan raya Persekutuan melarang orang asing daripada memberi sumbangan politik kepada kempen AS.
Mereka berkata beliau kemudian bekerja di belakang tabir dengan orang lain untuk cuba melobi pentadbiran Trump supaya berhenti menyiasat Low dan juga bertindak melobi pentadbiran atas arahan China untuk mengembalikan ahli perniagaan dalam buangan, Guo Wengui ke republik itu.
DiCaprio pada Isnin memberitahu juri bahawa beliau mengenali Michel sejak 1990-an, ketika bertemu dengan The Fugees di belakang pentas.
Sebahagian besar keterangannya tertumpu kepada hubungannya dengan Low, yang mengadakan pesta mewah di atas bot dan di kelab malam yang menampilkan bintang Hollywood.
DiCaprio berkata beliau menaiki jet peribadi Low bersama kumpulan besar lain pada malam tahun baru antara Australia dan Las Vegas dalam apa yang dikatakannya sebagai matlamat Low untuk meraikan sambutan Tahun Baru sekali lagi.
Peguam Michel bertanyakan sama ada Low mencapai objektifnya, DiCaprio membalasnya dengan ketawa besar di mahkamah.
"Ia bergantung pada cara anda melihatnya," kata DiCaprio.
DiCaprio berkata ketika pertama kali bertemu Low sekitar 2010, beliau melihatnya sebagai "keajaiban dalam dunia perniagaan."
Beliau berkata pasukan guamannya sendiri, firma luar dan studio menjalankan tiga siasatan berasingan sebelum memuktamadkan perjanjian dengan Low untuk membiayai "The Wolf of Wall Street."
"Saya diberi lampu hijau oleh pasukan saya, serta studio, untuk menerima pembiayaan daripada Low," katanya.


Kas baru Covid-19 jangkau 20,000 jangkitan, korban lepasi 17,000 kematian

Malaysia merekodkan kes baru sebanyak 20,988 menjadikan kes keseluruhan Covid-19 meningkat sebanyak 1,786,004 kes.Selangor kekal mencatat kes harian tertinggi sebanyak 4,073 disusuli Sarawak (2,992) Kedah (2,455), Sabah (2,329), Johor (2,145), Pulau Pinang (1,600), Kelantan (1,247), Perak (990), Terengganu (987), dan Pahang (599).Hanya Labuan (5) sahaja negeri yang mencatat kes satu digit hari ini.Negara juga mencatat sebanyak 23,473 kes sembuh menjadikan jumlah keseluruhan kes sembuh meningkat kepada 1,506,273.Kes aktif dengan kebolehjangkitan pula kini berjumlah 262,540 kes.Dalam pada itu, 1,001 pesakit ditempatkan di unit rawatan rapi (ICU) termasuk 470 orang memerlukan bantuan alat pernafasan.Malaysia turut mencatat 249 lagi korban akibat Covid-19, menjadikan jumlah mangsa yang maut meningkat kepada 17,191.


PAS mahu tanding 10 kerusi DUN Sabah

PAS berhasrat bertanding di 10 kerusi Dewan Undangan Negeri (DUN) pada Pilihan Raya Negeri (PRN) Sabah, hujung bulan ini, kata Setiausaha Agung PAS Takiyuddin Hassan.Beliau bagaimanapun berkata perincian kawasan DUN yang bakal ditandingi parti itu akan diumumkan dalam masa terdekat.“Sekitar 10 kerusi kita angkat (kemuka) untuk bertanding, termasuk calon Muslimat PAS dan PAS biasanya bertanding di kerusi tradisi misalnya di Tawau dan Kalabakan,” katanya kepada pemberita selepas majlis makan malam perdana anjuran Badan Perhubungan PAS Sabah di Tawau, malam tadi.Takiyuddin yang juga menteri di Jabatan Perdana Menteri (Parlimen dan Undang-Undang) berkata isu pembahagian kerusi dalam kalangan parti gabungan Perikatan Nasional (PN), masih lagi dibincangkan dalam semangat muafakat parti gabungan itu.PN menggabungkan parti Bersatu, Barisan Nasional (BN), PAS, STAR, SAPP, PBRS dan PBS.“Kita tidak mahu berlakunya pertandingan tiga penjuru atau lebih yang terbukti merugikan kita sebelum ini. Jadi kita bertanding bersama-sama dalam kerjasama yang erat antara PN dan rakan sekutu di Sabah,” katanya.Ahli Parlimen Kota Bharu itu berkata, semua parti mengemukakan senarai kerusi yang diharap dapat ditandingi dan proses rundingan jawatankuasa di peringkat parti di Sabah serta Persekutuan masih berlangsung.Sebanyak 73 kerusi DUN Sabah akan dipertandingkan dalam PRN kali ini, berbanding 60 kerusi pada Pilihan Raya Umum Ke-14, selepas Dewan Rakyat meluluskan usul tambahan 13 kerusi DUN Sabah, Julai lepas.Suruhanjaya Pilihan Raya Malaysia (SPR) menetapkan 26 Sept ini sebagai tarikh PRN Sabah dan 12 Sept sebagai hari penamaan calon, manakala hari mengundi awal pada 22 Sept.


Nona Singapura

Aku bersiul senang hati kerana akhirnya sampai ke Singapura.Duduk di Geylang. Berkawan dengan Anuar, anak Pak Long Sani yang sebaya dengan aku.Malah nama dia sama macam nama abang aku.“Kita orang Geylang, bukan Tempinis, bukan Bedok, bukan Changi. Kita orang geng Geylang, kita lagi hebat dari dia orang.”Anuar dengan loghat Singapura dengan bangga menyebut beberapa nama kampung Melayu di situ.Semua nama-nama ini aku tak tahu dan tak pernah dengar.Yang selalu aku dengar di radio dalam program permintaan lagu ialah nama Hospital Kandang Kerbau.Banyak lagu permintaan ditujukan kepada ibu yang dalam rawatan di hospital ini untuk melahirkan anak.Awalnya aku agak malu bercakap loghat “Nogoree”.Tapi akhirnya aku tak segan dan terus bercakap loghat “Nogoree”.Hanya aku tidak menggunakan ganti nama “ese”,“eden” dan “doyan”.Hakikatnya aku di Singapura tapi loghat “Nogoree” aku masih pekat.Tak mungkin aku akan berubah.Anuar membawa aku merayau-rayau di sekitar kawasan rumahnya.Aku perhatikan Geylang adalah kampung Melayu.Aku terperanjat bila melihat rumah yang amat rapat sekali.Rumah pun bukan besar sangat.Tidak selumayan rumah di Kampung Tengkek.“Pasal apa bawah rumah ado pagar? Ado kotak…roban ayam ko?” Aku bertanya.“Ohhh… dia orang sewa bawah rumah… itu bukan kotak ayam… itu bilik… atas rumah besar tuan duduk. Bawah rumah dia orang sewa buat tempat tidur.” Anuar memberi penjelasan.Aku hairan. Tak pernah aku lihat kampung Melayu begini miskin, bawah rumah ada rumah.Bawah rumah ada orang tidur. Bawah rumah pun jadi bilik sewa.Kami melintasi sederet pendek kedai Cina.Aku lihat tak jauh bezanya dengan kedai Cina di pekan Kuala Klawang.Aku nampak ada papan iklan wayang.“Ado panggung wayang ko kek sini?” Aku bertanya.“Ada dalam pekan. Jauh dari rumah. Kita orang kalau nak nonton filem, gambar Melayu… kita orang pergi ke sana.”Anuar menggunakan perkataan filem dan gambar Melayu dan bukan nengok wayang.Di kaki lima kedai aku ternampak terlantar beberapa helai getah gelang. Aku ambil.Aku nampak satu lagi. Aku ambil lagi.“Kamu hendak buat apa dengan getah ini?” Anuar bertanya hairan.“Ekao tak main gotah? Tak main gotah ko kek sini?”Aku menjawab dengan bertanya.“Main macam mana?” Anuar hairan.Jawapan Anuar ini menjadikan aku lagi hairan kenapa budak-budak di Singapura tidak tahu main getah.Semenjak petang itu mata aku terus memerhati ke jalan, ke tepi longkang, ke kaki lima kedai.Mata aku mencari getah.Aku mula memungut dan mengumpul getah gelang.Di lengan kiri aku ada gelang getah berwarna warniAku anggap Singapura ini kaya sekali.Getah gelang boleh dipungut di tepi jalan.Di Kuala Klawang kalau aku hendak main getah aku perlu membeli dari kedai Cina 5 sen untuk 35 helai.Di rumah Pak Long Sani seperti ada jadual.Di waktu pagi mak, kak lang dan Mak Long Sani akan ke pasar.Kemudian mereka bersama-sama memasak.Kami makan tengah hari dan malam di rumah.Di hari ke dua aku terdengar emak aku dan Mak Long Sani berbual.Mereka menyebut beberapa nama.“Kamu Zaleha, kamu datang jauh wajib lawat Makam Habib Noh. Kamu guru sekolah wajib bawa anak-anak lihat Sekolah Gambar. Kalau kamu ada masa pergi lawat How Par Villa. Si Budin tu pandai memandu.. kamu tidak akan sesat.”Mak Long Sani memberi cadangan.Kami anak beranak dari kampung hanya mendengar surah orang Singapura.Tidak ada satu pun nama-nama yang dicadangkan oleh Mak Long Sani terpasak dalam ingatan aku.Semuanya baru aku dengar.Pengetahuan aku tentang Singapura hanya melalui lagu R Azmi.Aku hairan kenapa mak long tidak menyebut Jambatan Merdeka.Tidak menyebut Happy World.Hanya R Azmi yang menyebut nama-nama ini.“Laki Wold, Happi Wold ni apa?” Aku bertanya kepada Anuar.“Mana kamu tahu?”“Dengar dari lagu R Azmi.” Aku menjawab.“Taman hiburan… ada joget.. ada judi..ada musik.. seronok di sana… inang inang… tari menari. Suka berjoget?” Anuar menerangkan sambil bertanya.Mata aku terbuka.Belum pernah aku mendengar tempat semeriah ini.Joget. Aku ada melihat orang berjoget ketika kenduri kahwin.Di Kampung Tengkek joget dipanggil bertandak.“Minta pada ayah kamu. Pergi waktu malam.”Aku senyap tidak menjawab.Aku sedar bahawa Anuar tak tahu bahawa abah aku ini lulusan dari Gunung Semanggol.Mustahil dia akan membawa kami semua ke pusat hiburan.Hari ketiga kami pergi mencari Wan Timah aku.Dia tinggal dengan Tok Sheikh di Arab Street.Ini rumah kedai.Bilik belakang dipetak-petakan untuk menjadi bilik kecil cukup untuk sebilik dua orang.Pak Cik Barau dan isterinya menginap di rumah Tok Sheikh yang sama.Selain dari rombongan dari Jelebu aku nampak ada lagi beberapa pasang bakal haji yang lain.Semuanya sebaya dengan Tok Wan Timah aku.Umur melintasi 60 tahun.Aku tidak tahu dari mana asal usul mereka.Emak aku bercerita ada juga bakal haji dari Sumatera yang datang ke Singapura untuk mengambil kapal haji di Singapura.Tak perlu pergi ke Jakarta, datang ke Singapura lagi dekat.Tarikh belayar diketahui.Lagi satu minggu kapal akan sampai.Wan Timah, Pak Cik Barau dan isterinya aku nampak semuanya dalam keadaan bersedia.Semua memegang tasbih di tangan.“Ada apa-apa lagi yang perlu?” Abah aku bertanya kepada ketiga-tiga bakal haji dari Kampung Chenor.“Kok ada ikan masin di sini boleh tambah.”Wan Timah aku memberi cadangan.Pergi ke haji ini wajib ada persediaan.Bawa beras, ikan kering, daging salai, rempah rampai, gula dan kopi untuk makan dalam perjalanan.Dalam kapal bakal haji boleh memasak dengan dapur semawar.Wan Timah aku juga ada membawa kaca mata hitam.Ini mengikut kisah yang didengar, kaca mata hitam ini perlu untuk tutup mata ketika menyeberang padang pasir yang hangat dengan cahaya matahari.“Nanti saya cari ikan kering tu.”Kata abah aku kepada emaknya.Dalam kereta ketika nak mencari kedai jual ikan kering emak dan abah berbual tentang kain baju di Singapura yang harganya murah.Ini kerana Singapura mengamalkan bebas cukai.Esoknya kami keluar awal.Aku nampak abah dan emak aku ada rancangan khas.Cara mereka berbual aku rasa ada satu yang menarik akan berlaku.Betul. Emak dan abah aku masuk ke kedai kain baju.Mak membeli kain batik Jawa, kain batik lepas, dan kain pelekat Cap Gajah.Banyak juga mereka membeli. Anak-anak hanya mengekor.“Semua ini kena basuh dulu.. jemur kering.”Emak memberi penerangan kepada kakak aku.“Tak pakai lagi.. basuh buat apa?” Aku bertanya.“Nak jadikan macam sudah dipakai. Nanti kastam buka beg dilihat kain baju ini macam kain lama. Kita tak payah bayar cukai. Kita bukan nak meniaga.”Cikgu Zaleha menerangkan kepada anak muridnya.Dari deretan kedai kain baju abah aku terjumpa kedai tukang jahit.Kemudian aku perhatikan tukang jahit Cina mengukur kaki abah.Kemudian Uda Budin pun ikut sama.“Cepat betul di Singapura ini. Boleh siap dalam lima hari.”Abah aku dan Uda Budin keluar dari kedai jahit dengan gembira kerana sempat menempah seluar.Kami anak-anak hanya mengekor.“Budin… kita pusing-pusing … rayau-rayau tepi laut.. kita tengok pantai.”Abah aku meminta Uda Budin membawa kami bersiar-siar.Kami masuk ke dalam pekan kemudian sampai ke jalan di tepi laut.“Inilah dia Jambatan Merdeka.”Emak aku bersuara ketika kereta kami naik atas jambatan.Aku ternampak ada patung singa di atas batu.“Inilah dia patung singa… Sang Nila Utama beri nama pulau ini Singapura…nama asal pulau Temasik.”Cikgu Zaleha memberi kuliah sejarah.Mata aku memandang keluar untuk melihat kali terakhir patung singa itu.“Bang lopeh ni ke mano kito? Ado apo laiee nak nengok?”Pak Uda Budin bertanya kepada abah aku.“Kito pergi lawat Makam Habib Noh.”Kereta kami sampai.Uda Budin meletakan kereta di bawah bukit.Kemudian kami naik ke bukit.Aku tak tahu apa yang berlaku.Aku nampak ada bangunan macam potongan masjid tapi kecil.Kami anak beranak mendaki naik tangga.Ramai juga keluarga Melayu yang sama naik tangga dengan kami.Di bahagian atas kami masuk ke dalam bilik.Tidak ada sesiapa yang bersuara.Semua sepi. Di tengah bilik ini ada kubur bersimen dan dibaluti kain hijau dengan tulisan Jawi.Aku belum pernah melihat kubur Melayu bersimen macam ini.Bilik ini ada bau kemenyan dan ada bau bunga rampai.Aku ternampak ramai orang menadah tangan berdoa di hadapan kubur.Aku sebenarnya tak faham apa yang sedang berlaku di hadapan mata aku.Aku hanya mengekor emak dan abah aku.Turun dari tangga aku lihat ada beberapa orang minta sedekah.Mereka macam orang India miskin tapi, ibu India ini memakai kain tudung.Ada juga kanak-kanak sebaya dengan aku berdiri meminta sedekah.Cina apek dan nyonya juga ada berdiri di tepi tangga meminta sedekah.“Kubo apa ini mak?” Aku bertanya.“Ini makam keramat Habib Noh. Orang alim… wali… orang nak naik haji semua akan datang ziarah makam ini dulu…. sebelum ke Mekah.”Emak aku memberi penjelasan.“Kubur atas bukit?” Aku mahu kepastian.“Sebelah sana itu masjid… Masjid Salleh…. kawan baik Habib.”Abah aku mencelah memberi penerangan.Aku merasa bangga kerana sampai ke kubur wali keramat.Aku tidak sabar nak buka cerita kubur keramat ini kepada kawan-kawan di sekolah.Ketika di Makam Habib Noh mata aku tidak mencari-cari getah gelang di tangga atau di jalan raya.Aku takut juga dengan kubur keramat ini.Esoknya lepas makan tengah hari kami sekali lagi pergi ke rumah Tok Sheikh.Ayah aku nak menyampaikan ikan kering kepada Wan TimahDari sana Uda Budin membawa kami ke Sekolah Gambar.Aku tak faham apa dia Sekolah Gambar ini.Aku tak tahu apa yang menarik dalam Sekolah Gambar ini.Di pintu besar aku nampak ada patung jantan berdiri tegak.Entah patung siapa aku tak tahu.Aku nampak lagi patung singa batu.Masuk dalam bangunan ada macam-macam barang.Barang-barang ini tidak pernah aku nampak dijual di kedai.Semuanya dalam kaca.Aku yang masih rendah agak susah juga nak melihat apa yang sedang dipamerkan.Tiba-tiba aku teringat.“Di Sekolah Gambar Singapura ada patung batu… jantan dan betina kena sumpah jadi batu… mereka sedang berancuk… betina ini bini orang.”Aku terlupa ini surah siapa dan di mana aku terdengar.Ini pastilah aku dengar ketika memasang telinga mendengar orang dewasa berlabun.Isinya cerah dalam ingatan aku.Lalu aku membuka mata mencari-cari patung jantan dan betina ini.Gagal.Aku rasa letih bosan dan Sekolah Gambar ini tidak menarik.Aku tak faham kenapa Mak Long Sani mencadangkan Cikgu Zaleha membawa anak-anaknya ke Sekolah Gambar.Pulang dari sekolah gambar orang dewasa berehat.Aku masih ingin merayau-rayau.Mana tahu ada nasib terjumpa getah.Dalam hitungan aku memiliki 53 helai getah gelang.Jika mata rajin mencari mungkin boleh jadi seratus.Maka petang itu Anuar dan aku merayu lagi.Kami melintasi deretan kedai yang tidak jauh dari rumah.Mata mencari-cari getah.Tiba-tiba mata aku ternampak tiga orang gadis Melayu.Mereka sedang menunggu bas.Entah hendak ke mana aku tidak tahu.Wow! Moden.Gadis Melayu moden ranggi langsing bergincu.Di Jelebu tak pernah aku nampak minah secantik ini.Hah! Kepala aku tergambar radio.Aku teringat R Azmi.Akhirnya aku berjaya bertemu dengan “Nona Singapura” di Geylang.Macam itik pulang petang dia jalan melenggang,Bibirnya merah bak delima merekah,Kain tinggi sebelah betisnya membayang,Itu dia Nona Singapura,Bajunya jarang hai ketat di pinggang,Bunga di depan bunga di belakang,Pinggang ramping diikat keras-keras,Sampai susah bernafas,Rambut hitam ikal mayang kerinting palsu,Menggerbang pakai sepatu asal dari kayu,Tas tangan plastik tersangkut di bahu,Itu dia Nona SingapuraTudung pelangi hai tak pakai lagi,Bajunya basah mandi air wangi,Orang kata semua tolak tepi,Asal senang di hati.“R Azmi yang menyanyi tu… rumah dio kek mano?”Soalan budak kampung kepada budak pekan.“Dia orang… anak wayang… orang filem.. bukan di Geylang.. dia orang tinggal di Jalan Ampas.”Perbualan tamat.Dua hari aku gagal menemui getah gelang.Di makam Habib Noh gagal.Di Sekolah Gambar gagal.Petang ini pun gagal sekali lagi.Tapi aku tersenyum senang hati kerana dapat melihat Nona Singapura.


PM ucap terima kasih di atas kepercayaan Agong

Perdana Menteri Muhyiddin Yassin mengambil maklum pendapat Yang di Pertuan Agong tiada keperluan darurat diisytiharkan, mengucapkan terima kasih atas kepercayaan diberikan kepada kerajaan pimpinannya dalam menangani pandemik Covid-19.“Saya menjunjung kasih di atas kepercayaan Seri Paduka Baginda kepada kerajaan pimpinan saya dan menyambut baik nasihat supaya kestabilan kerajaan tidak diganggu gugat,” kata perdana menteri dalam satu kenyataan malam ini.“Jemaah Menteri akan berbincang dengan lebih lanjut akan titah Seri Paduka Baginda Tuanku. Keutamaan Jemaah Menteri dan kerajaan pada masa ini ialah melindungi rakyat daripada wabak Covid-19.”Petang tadi, Yang di pertuan Agong bertitah tiada keperluan untuk mengadakan darurat seperti yang dipohon Muhyiddin mengikut Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150(2B) Perlembagaan Persekutuan bagi memerangi ancaman wabak Covid-19 di negara ini.Sultan Abdullah Sultan Ahmad Shah berkata keputusan itu diambil setelah memperhalusi permohonan dan berbincang dengan Raja-Raja Melayu dan melihat situasi yang sedang dihadapi oleh negara, merasakan kerajaan sekarang telah berjaya menangani wabak ini dengan baik dan berkesan.“Baginda amat mempercayai keupayaan kerajaan di bawah pimpinan perdana menteri untuk terus melaksanakan dasar dan tindakan penguatkuasaan bagi membendung gejala wabak Covid-19 ini daripada terus merebak,” kata satu kenyataan yang dikeluarkan oleh Datuk Pengelola Bijaya Diraja Ahmad Fadil Shamsuddin.“Kendatipun begitu, Seri Paduka Baginda ingin mengingatkan ahli-ahli politik untuk memberhentikan segera segala politicking yang boleh menggangu kestabilan pemerintahan negara.“Baginda turut berpendapat bahawa tiada perlunya ahli-ahli Parlimen meneruskan tindakan tidak bertanggungjawab yang boleh mengganggu gugat kestabilan Kerajaan sedia ada.”Agong turut menegaskan Belanjawan Negara 2021 yang akan dibentangkan di sidang Parlimen adalah amat penting kepada rakyat di dalam menangani wabak Covid-19 dan memulihkan ekonomi negara.“Justeru, peruntukan kewangan amat diperlukan oleh petugas barisan hadapan bagi melancarkan tugas dan tanggungjawab mereka.“Sesungguhnya, Seri Paduka Baginda amat prihatin terhadap kegelisahan seluruh rakyat ekoran daripada kenaikan mendadak beberapa kluster baharu dan kes positif harian Covid-19 di negara ini,” tambah kenyataan itu.


Taburan hujan monsun di India meliputi seluruh negara, namun berada di bawah paras purata

Monsun tahunan India meliputi seluruh negara semalam, enam hari lebih awal berbanding biasa, kata pejabat kaji cuaca kerajaan.
Bagaimanapun, setakat musim ini jumlah taburan hujan adalah 10% di bawah paras purata.
Musim tengkujuh, menjadi nadi kepada ekonomi India bernilai AS$3 trilion (kira-kira RM14 trilion), menyalurkan air yang sangat diperlukan ke ladang dan menyimpan semula takungan dan akuifer.
Ia juga membawa kelegaan daripada musim panas yang paling teruk.
Pada tahun sebelum ini, hujan biasanya melanda Kerala, di pantai barat daya India, dari sekitar 1 Jun dan bergerak ke utara untuk meliputi seluruh negara menjelang 8 Julai.
Tahun ini, monsun tiba di pantai selatan Kerala pada 8 Jun, seminggu lewat berbanding biasa, dan kemudiannya terganggu oleh taufan Biparjoy.
Bagaimanapun, monsun menjadikan taburan hujan lebih pantas minggu ini dan kini meliputi seluruh negara, kata Jabatan Meteorologi India (IMD).
India menerima hujan 10% di bawah paras biasa pada bulan Jun, tetapi beberapa negeri menerima hujan sebanyak 60% lebih rendah daripada biasa.
Tetapi India berkemungkinan menerima jumlah purata hujan pada bulan Julai meskipun terdapat kemungkinan kemunculan corak cuaca El Nino, kata IMD pada Jumaat.
Hujan monsun yang lebat pada bulan Julai akan meredakan kebimbangan mengenai pengeluaran tanaman musim panas, menjanjikan pendapatan yang lebih tinggi di kawasan luar bandar yang menjadi penempatan utama rakyat negara itu.
Memandangkan hampir separuh daripada tanah ladang negara itu mengalami masalah pengairan, petani India bergantung kepada monsun.


25 kes kematian baru dilaporkan, tertinggi setakat ini

Sebanyak 2,712 kes baru Covid-19 dikesan hari ini, menjadikan angka keseluruhan penularan dalam negara berjumlah 274,875, kata Ketua Pengarah Kesihatan Dr Noor Hisham Abdullah.Katanya, sebanyak 5,320 pesakit pulih dan dibenarkan pulang, menjadikan jumlah keseluruhan angka sembuh 235,082 kes.“Selangor kekal mencatatkan kes harian tertinggi iaitu sebanyak 1,013 kes diikuti Johor (426), Kuala Lumpur (212) Sarawak (200) dan Perak (198),” katanya dalam satu kenyataan.Katanya, kes aktif dengan kebolehjangkitan pula berjumlah 38,763.“Daripada jumlah itu 227 pesakit di tempatkan di Unit Rawatan Rapi termasuk 103 memerlukan bantuan alat pernafasan,” katanya.Noor Hisham memaklumkan terdapat 25 lagi kematian, menjadikan jumlah mangsa yang maut meningkat kepada 1,030 orang.


Keputusan kes rasuah Zahid pada 24 Januari

Keputusan sama ada Ahmad Zahid Hamidi akan dibebaskan atau diperintahkan membela diri atas 47 pertuduhan pecah amanah, rasuah dan pengubahan wang haram membabitkan dana Yayasan Akalbudi, akan diketahui pada 24 Januari ini.Hakim Mahkamah Tinggi Collin Lawrence Sequerah menetapkan tarikh itu selepas mendengar hujah kedua-dua pihak di akhir kes pendakwaan.Hakim juga mengucapkan terima kasih kepada pihak pendakwaan dan pembelaan atas hujahan lisan mereka.“Terima kasih atas hujahan anda. Keputusan saya pada 24 Januari,” katanya selepas mendengar hujahan selama 24 hari bermula 6 September 2021.Pasukan pendakwaan diketuai timbalan pendakwa raya Raja Rozela Raja Toran manakala pembelaan terdiri daripada peguam Hisyam Teh Poh Teik dan Hamidi Mohd Noh.


Vaksinasi barisan hadapan dijangka selesai hujung April

Sekurang-kurangnya 95% daripada sejumlah 571,000 petugas barisan hadapan telah menerima dos pertama vaksin di bawah Program Imunisasi Covid-19 Kebangsaan (PICK) Fasa Pertama.Menteri Penyelaras PICK Khairy Jamaluddin berkata pihaknya menjangka pemberian suntikan vaksin petugas barisan hadapan akan selesai pada hujung bulan ini.Katanya di Melaka sendiri sebahagian besar petugas barisan hadapan telah menerima suntikan vaksin yang lengkap, manakala bakinya sedang menunggu untuk melengkapkan suntikan dos kedua.Beliau berkata demikian ketika meninjau PICK Fasa Kedua yang turut dihadiri Exco Kesihatan dan Antidadah Rahmad Mariman dan Pengarah Jabatan Kesihatan Melaka Dri Ismail Ali di Pusat Pemberian Vaksin (PPV) Dewan Tun Ali di Bukit Katil hari ini.Khairy yang juga Menteri Sains, Tekonologi dan Inovasi berkata 84% atau 528 daripada 540 dos vaksin berjaya diberikan pada hari pertama PICK Fasa Kedua di Melaka, semalam.Beliau berkata 16% individu di bawah Fasa Kedua berkenaan tidak hadir atas pelbagai sebab dan pihaknya akan memperincikan perkara berkenaan selepas ini.Khairy berkata sepatutnya kehadiran penerima suntikan vaksin Fasa Kedua pada hari pertama semalam antara 95 hingga 100% namun pihaknya berpuas hati dengan kehadiran 84% sekali gus menunjukkan orang ramai yakin dengan vaksin yang diberi kerajaan.“Kita juga minta supaya tiada pembaziran di PPV… kalau mereka yang diberi janji temu tak hadir, peraturan dia adalah tak bazir vaksin dan beri kepada siapa-siapa yang rela untuk terima vaksin,” katanya.


Mengapa Umno dikecualikan daripada Akta Pertubuhan, soal PN

Menteri Dalam Negeri Saifuddin Nasution Ismail didesak menjelaskan kriteria yang dipertimbangkan dalam memberikan pengecualian kepada Umno berhubung keputusan parti itu untuk tidak mempertandingkan jawatan presiden dan timbalan presiden.
Pada sesi Dewan Rakyat hari ini, Ketua Whip Perikatan Nasional (PN) Takiyuddin Hassan turut mendedahkan satu surat bertarikh 2 Mac daripada Jabatan Pendaftaran Pertubuhan (RoS) yang menyatakan mereka mendapati usul tambahan yang dibuat pada Perhimpunan Agung Umno 2022 ialah tidak teratur dan bercanggah dengan perlembagaan parti itu.
"Ini adalah satu isu kepentingan awam. Kalau inilah amalan yang dilakukan, adakah pertubuhan lain boleh mencontohi perkara ini?
"Adakah ini satu binding precedent kepada semua pertubuhan? Ini perkara yang penting untuk dijelaskan pihak kerajaan," katanya semasa perbahasan Belanjawan 2023 di Dewan Rakyat hari ini.
Saifuddin dalam satu kenyataan hari ini berkata beliau menggunakan kuasanya sebagai menteri untuk mengecualikan Umno daripada klausa dalam Akta Pertubuhan.
Setiausaha agung PKR itu berkata, berdasarkan kuasa yang diperuntukkan di bawah Seksyen 70 Akta Pertubuhan 1966, beliau memutuskan untuk mengecualikan parti itu daripada pematuhan peruntukan di bawah Seksyen 13 Akta Pertubuhan.
Umno meluluskan usul tambahan untuk tidak mempertandingkan dua jawatan tertinggi parti itu pada pemilihan akan datang.
Ia sekali gus menyelamatkan karier politik Ahmad Zahid Hamidi dan Mohamad Hasan yang merupakan penyandang kepada kedua-dua jawatan tersebut.
Ia dibantah oleh beberapa pimpinan termasuk bekas perdana menteri, Ismail Sabri Yaakob yang juga naib presiden Umno.
Beliau mendesak agar surat RoS berhubung keabsahan usul itu didedahkan selepas Zahid mengumumkan parti itu sudah mendapat kelulusan.


Polis Filipina selamatkan lebih 1,000 mangsa pemerdagangan manusia

Polis Filipina berkata mereka telah menyelamatkan lebih 1,000 orang yang didakwa diperdagangkan ke negara itu untuk bekerja di kasino dalam talian di Manila.
Warga China, Vietnam, Singapura dan Malaysia antara yang ditemui ketika polis menyerbu bangunan di dalam kawasan di ibu negara itu malam semalam.
Polis berkata, mangsa yang didakwa telah menerima pekerjaan yang disiarkan di Facebook untuk bekerja di Filipina sebagai "pembantu permainan dalam talian".
Kebimbangan antarabangsa semakin meningkat mengenai penipuan internet di rantau Asia Pasifik yang sering dikendalikan oleh mangsa pemerdagangan manusia yang ditipu atau dipaksa untuk mempromosikan pelaburan kripto palsu.
Wartawan AFP yang berada di tempat kejadian hari ini melihat dua bas polis dan dua lori polis diletakkan di luar perkarangan.
Bagaimanapun, mereka tidak dibenarkan masuk ke dalam bangunan.
“Pada mulanya ini adalah kes pemerdagangan manusia,” kata Michelle Sabino, jurucakap kumpulan anti-jenayah siber Polis Filipina, kepada pemberita selepas serbuan itu.
"Semuanya akan disiasat," katanya, termasuk sama ada pekerja berkenaan terbabit secara dalam talian atau tidak.
Pada Mei lalu, pihak berkuasa menyelamatkan lebih seribu orang dari beberapa negara Asia yang telah diperdagangkan ke Filipina, ditahan dan dipaksa menjalankan penipuan dalam talian.


Sarawak benarkan ‘dine-in’ di premis restoran bermula 16 Julai

Kerajaan Sarawak hari ini mengumumkan kebenaran untuk aktiviti “dine-in” di premis bermula 16 Julai depan, susulan beberapa hari negeri itu beralih ke Fasa Dua Pelan Pemulihan Negara (PPN).Bagaimanapun, jawatankuasa pengurusan bencana negeri itu berkata hanya operator dan pekerja yang telah menerima sekurang-kurangnya dos pertama vaksin dibenarkan untuk membuka premis mereka kepada pengunjung bagi aktiviti “dine-in”.Menurut JPBN, antara prosedur operasi standard (SOP) yang perlu dipatuhi adalah seperti mengimbas suhu badan dan pendaftaran nama sama ada secara manual atau melalui aplikasi MySejahtera.Penjarakan fizikal satu meter juga mesti dilaksanakan, sementara hanya mereka yang dikategorikan sebagai berisiko rendah sahaja akan dibenarkan masuk ke dalam premis.Dalam pada itu, bilangan maksimum pengunjung pula hanya membenarkan dua orang sahaja duduk di meja makan dengan jarak satu meter, manakala empat orang dibenarkan untuk duduk di meja dengan ukuran diameter 1.2 meter.Bilangan maksimum enam orang pula dibenarkan untuk duduk di meja berukuran diameter 2 meter.Pada 14 Julai lalu, Sarawak melangkah ke fasa kedua Pelan PPN, menyertai beberapa negeri lain yang lebih awal bergerak ke fasa itu.PPN yang menetapkan empat fasa peralihan diumumkan kerajaan pada 15 Jun lalu, ia adalah sebagai langkah untuk pembukaan semula sektor sosial dan ekonomi secara beransur-ansur.Peralihan antara fasa pula bergantung kepada kemajuan yang dicapai dalam mengendalikan pandemik Covid-19.


RAM dakwa komposisi pemegang sahamnya tidak jejaskan kebebasan

RAM Holdings Bhd hari ini menegaskan integriti dan kebebasannnya tidak akan terjejas dengan pengambilalihan oleh CTOS Digital Bhd, mengatakan syarikat itu dan anak syarikatnya RAM Rating Services Bhd “dikawal selia secara ketat” oleh Suruhanjaya Sekuriti Malaysia (SC).Dalam satu kenyataan, Ketua Pegawai Eksekutif RAM Holdings Chris WK Lee menyenaraikan beberapa langkah perlindungan utama yang telah diambil pihaknya dalam operasi harian agensi penarafan kredit itu, termasuk perlu mendapatkan kelulusan dari SC bagi sebarang perubahan dalam struktur pegangan saham yang menyebabkan satu pihak boleh memegang kepentingan sebanyak 20% atau lebih.“SC tidak akan memberikan kelulusan kepada mana-mana pihak untuk menjangkaui had yang ditetapkan ini jika ia dilihat memudaratkan kepentingan utama agensi penarafan kredit dan pasaran bon,” tambahnya.Dalam pada itu, katanya, lembaga pengarah RAM Holdings dan RAM Ratings terdiri daripada “pengarah bebas melainkan pengarah eksekutifnya”.“Semua pengarah termasuk ketua eksekutif, timbalan ketua eksekutif dan ahli jawatankuasa penarafan adalah tertakluk di bawah kelulusan SC,” katanya.“Malahan, tempoh jawatan pengarah dan ahli jawatankuasa penarafan juga tertakluk kepada had maksimum.”Lee juga berkata dengan pengecualian tugas pengawasan tadbir urus, lembaga pengarah tidak mengambil bahagian dalam operasi agensi tersebut, mengatakan ia adalah ruang lingkup tugas CEO dan kakitangan pengurusannya.“Semua tindakan penarafan oleh RAM Ratings diputuskan dan diberikan oleh jawatankuasa penarafan bebas,” katanya.“Pengerusi dan majoriti ahli yang membentuk jawatankuasa penarafan adalah individu luar yang mempunyai kepakaran berkaitan di mana mereka tidak mengambil bahagian dalam operasi agensi penarafan kredit.”Lee turut menambah bahawa SC menyemak pendaftaran agensi itu selain turut menjalankan pemeriksaan secara berkala ke atas rekod pematuhan RAM Holdings dan RAM Ratings, di mana kedua-duanya “sentiasa memenuhi syarat-syarat pendaftaran agensi penarafan kredit”.Minggu lalu, MalaysiaNow melaporkan kebimbangan berhubung kebebasan dan kredibiliti RAM Holdings berikutan tindakan SC meluluskan pengambilalihan syarikat itu oleh CTOS Digital, di mana ia dibenarkan untuk mendapatkan lebih dari 51% pegangan saham dalam RAM.RAM ditubuhkan oleh Bank Negara pada 1990 bagi menyokong pasaran modal tempatan, dan dianggap sebagai peneraju industri dalam penarafan kredit.Perlembagaannya menghalang mana-mana individu pemegang kepentingan daripada memiliki lebih daripada 20% saham syarikat – had yang dilaporkan oleh MalaysiaNow bakal diundi pada mesyuarat agung tahunan (AGM) RAM akan datang.Pindaan yang dicadangkan itu dijangka akan menyebabkan perubahan drastik, apabila pemegang saham boleh memiliki pegangan lebih daripada 20% selagi “kelulusan daripada SC dan/atau pihak berkuasa berkaitan… diterima berpandukan undang-undang, syarat dan garis panduan dari semasa ke semasa yang dikuatkuasakan SC dan/atau pihak berkuasa berkaitan untuk membolehkan ahli memiliki saham syarikat lebih daripada had yang ditetapkan.”Kebimbangan juga turut dibangkitkan mengenai komposisi pemegang sahamnya dan kemungkinan berlaku konflik kepentingan membabitkan beberapa individu dalam CTOS di mana seorang penganalisis pasaran modal berkata “bahawa sekurang-kurangnya seorang pengarah bukan eksekutif CTOS mempunyai kedudukan dalam ahli lembaga pengarah SC.”Namun Lee berkata pindaan yang dicadangkan itu memerlukan kelulusan sebanyak 75% pemegang saham.“RAM Holdings yakin operasi penarafan kredit kami di RAM Ratings tidak akan terjejas dan akan kekal bebas, tanpa mengira keputusan undian (itu),” tambahnya.“Walaupun berlaku beberapa perubahan pegangan saham pada masa lalu, sekarang dan masa akan datang, integriti dan kebebasan agensi penarafan kredit (“CRA”) akan terus menjadi asas kepada operasi RAM Ratings – ditubuhkan untuk berkhidmat demi kepentingan semua peserta pasaran bon.”


China umum bantuan AS$43.5 juta bantu mangsa banjir di Pakistan

China akan menyediakan bantuan tambahan sebanyak 300 juta yuan (AS$43.5 juta) kepada Pakistan susulan bencana banjir yang melanda negara ini.
Menurut Kedutaan China di Islamabad pada Sabtu, perkara itu diumumkan pengerusi Agensi Kerjasama Pembangunan Antarabangsa China (CIDCA) Luo Zhaohui.
Menteri Luar Pakistan Bilawal Bhutto Zardari mengucapkan terima kasih kepada China atas bantuan itu.
"Ini satu lagi manifestasi hubungan unik kami terutama ketika menghadapi saat yang sukar," katanya.
Sebelum ini, China menawarkan bantuan bernilai 100 juta yuan untuk membantu mangsa banjir Pakistan.
Pakistan yang dilanda hujan lebat dan banjir telah menyebabkan 33 juta penduduk terjejas manakala kerugian dianggarkan AS$10 bilion.


Tiada satu sen pun dana Akalbudi daripada kerajaan, rakyat, kata Zahid

Bekas Timbalan Perdana Menteri Ahmad Zahid Hamidi memberitahu Mahkamah Tinggi hari ini bahawa tiada satu sen dana Yayasan Akalbudi datangnya daripada kerajaan atau rakyat, sebaliknya wang puluhan juta ringgit dalam yayasan itu adalah miliknya.Zahid, 69, berkata sumber dana yayasan tersebut adalah daripada lebihan pendapatannya ketika beliau membabitkan diri dalam sektor korporat sebelum menjawat jawatan sebagai anggota pentadbiran.“Sebelum saya menganggotai pentadbiran iaitu timbalan menteri, menteri atau timbalan perdana menteri, saya telah menjalankan urus niaga korporat, saya pernah mengetuai empat syarikat yang tersenarai di Bursa Kuala Lumpur, saya juga pernah menjadi pengerusi Bank Simpanan Nasional.“Memang terdapat beberapa sumbangan daripada rakan dan ahli perniagaan yang tiada kena mengena dengan portfolio yang saya pegang, namun tidak ada satu sen pun yang datang dari sumbangan kerajaan atau wang rakyat atau pembayar cukai,” katanya.Beliau berkata demikian ketika disoal peguamnya Ahmad Zaidi Zainal pada hari ketiga prosiding membela diri atas 47 pertuduhan membabitkan pecah amanah, rasuah dan pengubahan wang haram.Ahli Parlimen Bagan Datuk itu berkata pendapatan dan elaun sebagai ketua pegawai eksekutif, pengerusi eksekutif dan pengerusi dalam syarikat korporat melebihi perbelanjaan dan keperluan keluarganya.“Maka saya berazam atas nasihat bapa saya yang juga seorang mudir atau pengetua sekolah agama di Bagan Datuk untuk menyalurkan lebihan pendapatan saya itu kepada orang yang memerlukan melalui amal jariah, sedekah, infak, wakaf bagi tujuan kebajikan dan keagamaan dalam Yayasan Akalbudi.“Dana Yayasan Akalbudi adalah daripada pendapatan peribadi saya serta elaun yang saya peroleh daripada aktiviti urus niaga korporat berkenaan,” jelasnya.Selain itu, Zahid berkata beliau memperoleh dividen daripada syarikat berkenaan untuk dimasukkan dalam tabung yayasan dan menjalankan urus niaga pasaran saham sama ada dalam saham blue chip atau saham disenaraikan dan saham tawaran permulaan awam (IPO) bagi memperoleh pendapatan. Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Pada 24 Januari lepas, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.Perbicaraan sedang berlangsung di hadapan hakim Collin Lawrence Sequerah.


DAP tolak kerjasama politik dengan Umno pada PRU15

DAP menegaskan parti itu tidak akan menjalinkan kerjasama politik dengan Umno pada Pilihan Raya Umum ke-15 (PRU15), kata setiausaha agungnya, Lim Guan Eng.Sebaliknya, katanya, pendirian parti itu konsisten walaupun ketika berada dalam pembangkang dan hanya akan bekerjasama dengan Umno dalam hal melibatkan kepentingan rakyat.“Selagi ia untuk kebaikan rakyat, kita sanggup memberi sokongan…atas tujuan tertentu berhubung isu berkaitan kepentingan dan manfaat rakyat. Tiada kerjasama atas dasar kepentingan parti dengan Umno,” katanya pada sidang media di George Town hari ini.Menurutnya, tindakan mengambil pendekatan untuk tujuan tertentu tidak bermakna bekerjasama dengan Umno tetapi sanggup bekerjasama demi kepentingan rakyat seperti mahukan persidangan Parlimen diadakan.Dalam pada itu, Lim, yang juga ahli Parlimen Bagan, berkata parti itu tidak menyokong tindakan wakil rakyat melompat parti meskipun perkara tersebut tidak bercanggah dengan Perlembagaan Persekutuan.


Pendakwaan bantah bahagian 'tidak relevan' dalam pernyataan bekas pegawai Zahid

Pendakwaan dalam perbicaraan kes Ahmad Zahid Hamidi berkaitan Yayasan Akalbudi (YAB) hari ini membantah sebahagian pernyataan saksi bekas setiausaha akhbarnya, Mejar Jeneral Fadzlette Othman Merican Idris Merican.
Timbalan pendakwa raya Raja Rozela Raja Toran berkata sebahagian daripada pernyataan Fadzlette, yang juga saksi pembelaan kedua akan menjejaskan karakter bekas setiausaha eksekutif Zahid, Mejar Mazlina [email protected] dan beberapa bahagian pernyataannya adalah tidak relevan dan tidak boleh diterima.
“Seksyen 153 Akta Keterangan 1950 perlu diguna pakai bagi memastikan bukti berhubung kredibiliti, yang telah dibangkitkan sebelum ini, tidak boleh dibangkitkan semula kerana kredibiliti Mejar Mazlina telah pun dicabar semasa pemeriksaan balas pihak pembelaan. (Jika tidak) isu kolateral tidak akan berakhir," katanya.
Hari ini dijadualkan giliran Fadzlette memberi keterangan pada perbicaraan Zahid. Fadzlette ialah setiausaha akhbar  Zahid semasa menjadi timbalan perdana menteri dan kini beliau adalah pengarah media untuk presiden Umno.
Raja Rozela berkata hakim Collin Lawrence Sequerah mempunyai kuasa untuk mengawal berapa banyak bukti yang diperkenalkan melalui kenyataan saksi, selagi kenyataan itu relevan dengan isu utama dalam perbicaraan.
“... saksi ini ada di sini hari ini untuk membacakan (pernyataan)… ia hanyalah kolateral, isu sekunder, fakta sekunder yang tidak ada kaitan langsung dengan fakta yang menjadi isu.
“Oleh itu Yang Arif, pernyataan di Perenggan 16 hingga 30, sama ada ia terpakai atau merujuk kepada Mejar Mazlina, mesti diputuskan sebagai tidak boleh diterima atas alasan ia adalah bukti kolateral,” hujah beliau.
Ketua pasukan pendakwaan itu membangkitkan bantahan tersebut kerana didapati pernyataan saksi Fadzlette mengandungi serangan terhadap karakter Mazlina, sebagai saksi utama pendakwaan.
Sementara itu, peguam Hisyam Teh Poh Teik memohon masa untuk menjawab bantahan pihak pendakwaan.
“Pernyataan saksi Fadzlette diberikan kepada pihak pendakwaan dalam tempoh 14 hari sebelum beliau datang untuk memberi keterangan. Tiada bantahan awal daripada mereka,” katanya.
Raja Rozela kemudian berkata pihak pendakwaan tidak perlu memberi notis tentang bantahan mereka kerana ini adalah peraturan pembuktian asas.
Hakim menangguhkan prosiding ke esok untuk pembelaan membuat penghujahan.
"Kita beri masa kepada pembelaan untuk menyelidik, jadi saya akan mendengar hujahan jawapannya pagi esok," kata hakim itu.
Pada 30 Ogos, Zahid akhirnya selesai memberi keterangan untuk membela diri selepas 17 hari berada di tempat saksi.
Zahid, 69, menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.


Kes harian lepasi 1,900 jangkitan, 2 lagi terkorban

1,918 kes baru Covid-19 direkodkan hari ini menjadikan jumlah keseluruhan sebanyak 4,494,782 kes.Sebanyak 2,124 pesakit turut dilaporkan sembuh, menjadikan jumlah keseluruhan kes sembuh sebanyak 4,434,195.Ketika ini, 24,940 kes aktif direkodkan, dengan 23,811 atau 95.5% daripadanya sedang menjalani kuarantin kendiri.Dalam pada itu, 22 (0.1%) kes kini berada di pusat kuarantin sementara 1,075 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 32 kes dan 19 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 58.9% dengan kes Covid-19 merangkumi 6.6%.Dua lagi korban dilaporkan menjadikan kes keseluruhan kematian adalah sebanyak 35,647 orang.


Maria Chin cabar prosiding komital Mahkamah Syariah

Ahli Parlimen Petaling Jaya Maria Chin Abdullah memfailkan permohonan kebenaran semakan kehakiman bagi mencabar keputusan Mahkamah Tinggi Syariah yang membenarkan prosiding komital terhadapnya kerana mengkritik keputusan mahkamah itu yang menjatuhkan hukuman penjara ke atas bekas isteri seorang ahli perniagaan.Maria, 65, selaku pemohon memfailkan permohonan itu di Mahkamah Tinggi di sini pada 3 Mac lalu dengan menamakan Menteri di Jabatan Perdana Menteri (Hal Ehwal Agama) Zulkifli Mohamad Al-Bakri, Majlis Agama Islam Wilayah Persekutuan Kuala Lumpur (MAIWP) dan Jabatan Kehakiman Syariah Wilayah Persekutuan Kuala Lumpur sebagai responden pertama hingga ketiga.Dalam permohonan itu, Maria antaranya memohon satu perintah certiorari membatalkan tindakan dan keputusan Mahkamah Tinggi Syariah bertarikh 14 Oktober 2019 yang membenarkan Perintah Kebenaran Pengkomitan dan Notis Tunjuk Sebab dikeluarkan ke atasnya, kerana ia bertentangan dengan peruntukan Perlembagaan Persekutuan serta menyalahi Aturan 52 Kaedah-Kaedah Mahkamah 2012 dan Akta Tatacara Mal Mahkamah Syariah (Wilayah-Wilayah Persekutuan 1998) (Akta 585).Maria memohon satu perintah certiorari membatalkan tindakan responden ketiga (Jabatan Kehakiman Syariah) untuk membenarkan prosiding pengkomitan terhadapnya atas alasan ia adalah ‘mala fide’ kerana proses permulaan prosiding itu ternyata bercanggah dengan peruntukan undang-undang seperti termaktub dalam Akta 585 dan Aturan 52 Kaedah-Kaedah Mahkamah 2012.Beliau juga memohon satu perintah mandamus terhadap Zulkifli supaya mengarahkan MAIWP dan Jabatan Kehakiman Syariah untuk tidak mencabuli hak kebenaran asasi pemohon dan mematuhi Peruntukan Perlembagaan Persekutuan.Pada 4 Disember tahun lepas, Maria diperintah mengemukakan tunjuk sebab mengapa beliau tidak boleh dikenakan tindakan menghina mahkamah kerana mengkritik keputusan Mahkamah Tinggi Syariah itu.Ini berikutan mahkamah berkenaan menolak permohonannya untuk mendapatkan tempoh lanjutan masa bagi mencabar keputusan mahkamah itu membenarkan prosiding menghina mahkamah (komital) dimulakan terhadapnya.Permohonan untuk memulakan prosiding komital itu dikemukakan oleh seorang ahli perniagaan berikutan Maria mengeluarkan komen dan mengkritik keputusan mahkamah yang memerintahkan hukuman penjara terhadap bekas isterinya.Sementara itu, peguam Rosli Dahlan yang mewakili Maria berkata mahkamah menetapkan 31 Mei untuk pendengaran permohonan kebenaran semakan kehakiman.Beliau berkata demikian kepada pemberita selepas prosiding di dalam kamar hakim Mahkamah Tinggi Noorin Badaruddin hari ini yang sepatutnya ditetapkan untuk pendengaran permohonan kebenaran semakan kehakiman itu.Peguam kanan Persekutuan Ahmad Hanir Hambaly yang mewakili semua responden pula berkata Jabatan Peguam Negara akan membantah permohonan kebenaran tersebut.Beliau berkata prosiding komital ditetapkan pada 4 Jun bagi membolehkan permohonan kebenaran didengar dahulu.


Irwan Serigar mohon batal saman 1MDB tuntut AS$6.59 bilion

Bekas ketua setiausaha perbendaharaan Mohd Irwan Serigar Abdullah memohon untuk membatalkan saman yang difailkan 1Malaysia Development Berhad (1MDB) terhadap beliau dan bekas ketua pegawai eksekutif 1MDB Arul Kanda Kandasamy yang menuntut mereka membayar AS$6.59 bilion.Permohonan itu difailkan Irwan selaku defendan kedua di Mahkamah Tinggi menerusi firma guaman Tetuan Lavania & Balan Chambers pada 18 Februari lepas terhadap 1MDB sebagai plaintif dalam kes tersebut.Berdasarkan dokumen yang diperoleh media menerusi sistem mahkamah, Mohd Irwan mendakwa tuntutan saman terhadapnya adalah pramatang kerana pelaburan Brazen Sky Limited serta pembayaran Aabar Investments PJS Limited adalah jelas tidak boleh dikekalkan memandangkan mahkamah masih belum menentukan 1MDB mengalami kerugian sebanyak AS$1.83 bilion dan AS$3.5 bilion.Irwan mendakwa beliau tidak mempunyai sebarang kewajipan kontrak, statutori atau fidusiari terhadap 1MDB kerana pelantikannya sebagai pengarah syarikat itu adalah selepas kerugian yang didakwa dialami 1MDB.Irwan juga mendakwa apa yang amat mengelirukan ialah lembaga pengarah 1MDB sebelum beliau menjadi pengerusi tidak disaman oleh syarikat itu meskipun pelaburan Brazen Sky dan pembayaran Aabar Investments dilaksanakan semasa pengurusan terdahulu.Menurut Irwan, tuntutan kerugian yang kononnya dialami 1MDB adalah satu penyalahgunaan proses mahkamah kerana syarikat itu telah memperoleh wang sejurus penyelesaian dicapai dalam tuntutan sivil terhadap pihak lain yang difailkan 1MDB.Beliau berkata tuntutan 1MDB terhadapnya untuk pengembalian wang berjumlah AS$1.265 bilion yang dibayar kepada International Petroleum Investment Company (IPIC) menurut Award Persetujuan bertarikh 9 Mei 2017 jelas tidak konsisten dengan pendirian yang kini diambil oleh 1MDB dalam permohonan syarikat itu untuk mengetepikan award tersebut dalam Timbang Tara London (permohonan penepian).“Sekiranya 1MDB berjaya dalam permohonan (mengenepikan), ia bermaksud 1MDB tidak mengalami sebarang kerugian berbangkit daripada Award Persetujuan.“Selanjutnya, kes 1MDB dalam permohonan (mengenepikan) adalah bahawa Lembaga Pengarah 1MDB pada masa itu, termasuk saya, tidak mempunyai pilihan melainkan mengikut arahan wakil pemegang saham iaitu Najib Razak (ketika itu),” katanya dalam permohonan itu.Mengenai pembayaran 1MDB kepada Arul menerusi Perjanjian Pelanjutan Pekerjaan bertarikh 23 Februari 2018, Irwan mendakwa tuntutan mengenai perjanjian itu adalah jelas dan tidak boleh dikekalkan.Dakwa Irwan, sebagai pengerusi lembaga pengarah, tugas serta tanggungjawab beliau hanyalah terhadap 1MDB sebagai sebuah syarikat dan bukan Kerajaan Persekutuan ketika itu.“Saya bukan seorang lantikan politik mahupun seorang ahli mana-mana parti politik yang berminat dengan keputusan Pilihan Raya Umum ke-14 (PRU14). Dalam apa jua keadaan, keputusan untuk melaksanakan Perjanjian Pelanjutan Pekerjaan merupakan satu keputusan kolektif oleh Lembaga Pengarah yang mempunyai kuasa sewajarnya untuk membuat keputusan mengenai perkara tersebut,” katanya.Peguam Lavinia Kumaraendran, yang mewakili Irwan, ketika dihubungi berkata hari ini ditetapkan untuk pengurusan kes di hadapan penolong kanan pendaftar Mahkamah Tinggi Azlinda Ahmad Sharif secara dalam talian dan mahkamah menetapkan 20 April untuk pengurusan kes selanjutnya.1MDB, yang memfailkan saman terhadap Arul dan Irwan pada Mei tahun lepas, mendakwa kedua-dua defendan telah melakukan pecah amanah dan konspirasi menyebabkan 1MDB mengalami kerugian berjumlah AS$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited, yang dikatakan terdapat dalam Bridge Global Fund.1MDB juga mendakwa kedua-dua defendan melakukan pecah amanah dan konspirasi dengan menyeleweng wang 1MDB berjumlah AS$3.5 bilion yang dibayar kepada Aabar Investments dan AS$1.265 bilion dibayar kepada IPIC pada 9 Mei 2017.Dakwa 1MDB, Mohd Irwan juga berkonspirasi dengan Arul untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran yang substansial berjumlah RM2,905,200 kepada Arul selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian serta kerosakan.Sehubungan itu, 1MDB antaranya menuntut kedua-dua defendan membayar AS$6.59 bilion berhubung pelanggaran tersebut dan tambahan RM2.9 juta daripada Irwan berkaitan Perjanjian Pelanjutan Pekerjaan.


Kes baru turun ke paras 1,100 jangkitan, 9 lagi terkorban

1,128 kes baru Covid-19 direkodkan hari ini menjadikan jumlah keseluruhan sebanyak 4,517,447 kes.Sebanyak 1,547 pesakit turut dilaporkan sembuh, menjadikan jumlah keseluruhan kes sembuh sebanyak 4,460,546.Ketika ini, 21,202 kes aktif direkodkan, dengan 20,239 atau 95.5% daripadanya sedang menjalani kuarantin kendiri.Dalam pada itu, 20 (0.1%) kes kini berada di pusat kuarantin sementara 918 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 25 kes dan 12 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 56.6% dengan kes Covid-19 merangkumi 5.5%.Sembilan lagi korban termasuk empat kes kematian sebelum tiba di hospital dilaporkan menjadikan kes keseluruhan kematian adalah sebanyak 35,699 orang.


Pengarah syarikat didakwa tawar suapan agar Annuar Musa cepatkan pengambilalihan Menara KL

Pengarah Hydroshoppe Sdn Bhd Abdul Hamid Shaikh Abdul Razak Shaikh didakwa di Mahkamah Sesyen Kuala Lumpur hari ini atas pertuduhan menawarkan suapan RM500,000 setahun selama 15 tahun bagi faedah Annuar Musa berhubung proses pengambilalihan konsesi Menara Kuala Lumpur.
Abdul Hamid Shaikh, 49, bagaimanapun mengaku tidak bersalah atas pertuduhan menawarkan suapan tersebut melalui Tan Ser Lay, 60, sebagai dorongan kepada menteri komunikasi dan multimedia ketika itu untuk mempercepatkan proses pengambilalihan pengurusan dan pentadbiran konsesi Menara Kuala Lumpur oleh syarikat berkenaan.
Dia dituduh melakukan perbuatan itu di Kementerian Komunikasi dan Multimedia, Pusat Pentadbiran Kerajaan Persekutuan, Putrajaya antara Julai dan Ogos 2022.
Pertuduhan mengikut Seksyen 16(6)(B) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama yang membawa hukuman penjara tidak lebih 20 tahun, denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi, jika sabit kesalahan.
Sementara itu, syarikat Hydroshoppe juga didakwa atas pertuduhan sebagai organisasi komersial melakukan kesalahan bersekutu dengan Abdul Hamid Shaikh, menawarkan suapan itu kepada Tan, seorang ahli perniagaan, bagi faedah Annuar dengan niat yang sama.
Perbuatan itu didakwa dilakukan di tempat dan pada tarikh yang sama.
Pertuduhan mengikut Seksyen 17A(1)(a) Akta SPRM 2009 yang boleh dihukum di bawah Seksyen 17A(2) akta sama yang membawa hukuman denda tidak kurang daripada 10 kali ganda jumlah atau nilai suapan atau RM1 juta, mengikut mana lebih tinggi, atau penjara maksimum 20 tahun atau kedua-duanya, jika sabit kesalahan.
Terdahulu, Timbalan Pendakwa Raya SPRM, Mahadi Abdul Jumaat menawarkan jaminan RM50,000 bagi setiap pertuduhan dengan seorang penjamin berserta syarat tambahan pasport antarabangsa tertuduh diserahkan kepada mahkamah serta melaporkan diri di pejabat SPRM Kuala Lumpur setiap dua bulan sekali bermula Mei ini.
“Jaminan dan syarat berkenaan telah dipersetujui kedua-dua pihak (pendakwaan). Kami mohon tarikh sebutan seterusnya pada 2 Jun ini untuk penyerahan dokumen dan permohonan untuk kedua-dua pertuduhan dibicarakan secara bersama pada tarikh akan datang,” katanya.
Peguam Shu Ivy yang mewakili Abdul Hamid Shaikh mengesahkan persetujuan jaminan dan syarat tambahan berkenaan.
"Pihak kami baharu sahaja mendapat kertas pertuduhan pada pagi ini, berikutan itu kami perlu mengkaji dahulu pertuduhan sebelum membuat keputusan untuk membantah atau tidak perbicaraan secara bersama,” katanya.
Kedua-dua pertuduhan itu dibacakan di hadapan Hakim Suzana Hussain dan  Rozina Ayob.
Mahkamah membenarkan tertuduh diikat jamin RM50,000 bagi setiap pertuduhan dengan seorang penjamin dengan syarat tambahan yang dimohon dan menetapkan 2 Jun untuk sebutan semula kes.


India lapor kes cacar monyet pertama babit wanita

Kes pertama cacar monyet membabitkan seorang wanita dilaporkan di New Delhi, India, lapor Sputnik.
Seorang wanita Nigeria berusia 30-an disahkan positif cacar monyet pada Rabu, menjadikan jumlah keseluruhan jangkitan di India kepada sembilan, menurut Indian Express.
Wanita itu telah berada di New Delhi selama lebih sebulan dan tidak melakukan sebarang perjalanan antarabangsa dalam tempoh 21 hari lalu.
Sementara itu, lima kes jangkitan wabak dilaporkan di barat daya Kerala, dan kesemua pesakit mempunyai rekod perjalanan ke Emiriah Arab Bersatu.
India melaporkan kematian pertama akibat wabak cacar monyet membabitkan seorang lelaki dari Kerala pada 31 Julai.
Menurut Menteri Kesihatan Kerala Veena George, lelaki itu disahkan positif virus itu sebelum menaiki pesawat ke India, tetapi tidak mengalami sebarang gejala sebelum dimasukkan ke hospital.
Pertubuhan Kesihatan Sedunia (WHO) mengisytiharkan wabak itu sebagai kecemasan kesihatan global pada 23 Julai lalu.
Lebih 25,000 kes telah dilaporkan di seluruh dunia di lebih 70 negara setakat ini.


Sorry.


Benarkah pemecatan Tajuddin tak beri kesan pada Umno?

Puad Zarkashi dalam sebuah hantaran Facebook berkata Menteri Komunikasi Annuar Musa tidak memahami situasi politik hari ini.Tajuddin Abdul Rahman bukan dipecat. Tajuddin digugurkan dan diganti dengan orang lain.Puad kata, menggugurkan orang yang dilantik dan digantikan dengan orang lain adalah normal.Puad juga kata, Annuar silap bila kata, Mahathir tidak pernah pecat sesiapa dari Umno. Puad kata, Anwar dipecat dari jawatan timbalan presiden Umno dan timbalan perdana menteri.Realiti politikAgak mengecewakan apabila membaca tulisan Puad ini. Seorang ahli Majlis Kerja Tertinggi Umno Malaysia dan kini merupakan speaker Dewan Undangan Negeri Johor.Betul. Sesiapa yang dilantik oleh presiden, boleh digugurkan dan diganti dengan orang lain.Tetapi alasan gugurkan Tajuddin kerana mengkritik presiden di dalam MKT, sesuatu yang amat sukar untuk diterima di sebuah negara yang mengamalkan demokrasi bukan diktator.Sudah dua kali Tajuddin digugurkan. Pertama, sebagai pengarah pilihan raya Umno dan terkini, ahli MKT Umno.Alasan kerana Tajuddin bakal menjadi duta Malaysia di Jakarta juga tidak masuk akal.Dulu, ramai pemimpin Umno yang lain pernah menjawat jawatan duta Malaysia ke Amerika Syarikat, Indonesia dan lain-lain, tidak pula diarahkan meletakkan jawatan sebagai ahli MT Umno.Perkara Kedua, tulisan Puad juga cuba mengelirukan rakyat dengan menyatakan bahawa Anwar pernah dipecat oleh Mahathir dari Umno.Puad. Oh Puad !Bacalah betul-betul kenyataan Annuar, beliau kata, Mahathir tidak pernah memecat sesiapa pun dari parti Umno, yang menentang atau mengkritiknya di dalam mesyuarat Majlis Tertinggi Umno secara terbuka walaupun mereka itu seorang menteri atau timbalan menteri.Perlu diingatkan kepada Puad dan penyokong-penyokong tegar Puad, bahawa Anwar dipecat sebagai timbalan presiden Umno pada tahun 1998 bukan kerana mengkritik Mahathir tetapi kerana Anwar berhadapan dengan kes liwat dan penyalahgunaan kuasa.Anwar dipecat kerana kesalahan moral dan pada April 1999, Anwar didapati bersalah diatas kedua-dua tuduhan oleh Mahkamah dan dipenjarakan.Fakta-fakta ini amat jelas dan boleh dilihat semula sekiranya dibuat sedikit kajian.Akhirnya, adalah tidak perlu untuk Puad menyerang Annuar sedemikian dengan fakta-fakta yang salah.Persoalannya..Perlu ditanya sejujur-jujurnya, benarkah pemecatan Anwar pada 1998 tidak membawa kesan kepada Umno ?Benarkah pemecatan Muhyiddin Yassin pada tahun 2015, tidak membawa kesan kepada Umno?Benarkah dengan pemecatan Tajuddin Rahman pada Jun 2022 ini, tidak akan membawa kesan kepada Umno?Masalah kita dalam politik ialah apabila suatu pihak itu sentiasa berada dalam penafia, takut untuk berhadapan dengan realiti sebenar.Dan takut menyatakan bahawa “spade ia a spade”.Melihat keadaan ini, secara realitinya, orang buta pun tahu, apa kesan terhadap pemecatan-pemecatan yang berlaku selama ini.Rakyat melihat, sepatutnya seseorang pemimpin tertinggi parti, bebas untuk dikritik oleh siapa sahaja demi untuk kebaikkan parti dan negara.Tajuddin tidak terkecuali. Dia sepatutnya bebas menyuarakan pandangan beliau.Saiful Bahar Mohd Ashad adalah bekas penasihat khas menteri perladangan dan komoditi (2016-2018).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow